description: Reede õhtust lisandus Eestis neljale meisterkoka eksami sooritanule veel kaks. Juss Lindmäe ja Timo Pärn sooritasid eksami Kuressaare kuursaalis antud 14-käigulise õhtusöögi ja kirjaliku eksamiga. Juss Lindmäe ütles, et kõik […]

title: Meisterkokad tegid eksami

maintext:
Reede õhtust lisandus Eestis neljale meisterkoka eksami sooritanule veel kaks. Juss Lindmäe ja Timo Pärn sooritasid eksami Kuressaare kuursaalis antud 14-käigulise õhtusöögi ja kirjaliku eksamiga.
Juss Lindmäe ütles, et kõik läks hästi. Oli tunda, et 35-liikmeline Eestist kokkuotsitud meeskond köögis ja saalis pabistasid veidi, kuid see andiski asjale võlu juurde. Kuigi tegu oli õhtusöögiga, tuli meeskond tööle panna kell 11 ja hakata ise žürii ees kaitsma õhtusöögiga seotud kirjalikku tööd.
Žüriisse kuulusid Indrek Kivisalu, Angelica Udeküll, Ülle Parbo, Eeve Kärblane ja Maret Õunpuu. Õhtusöögi ajal liikusid žürii liikmed nii köögis kui ka saalis. Jälgisid kokkade toimetamist ja suhtlesid ka pea saja kliendiga, kes olid õhtusööki nautima tulnud.
Lindmäe sõnul tuli ette ka ootamatusi, näiteks ei jõudnud tehnilise apsaka tõttu kohale neli tundi varem saabuma pidanud käsitöönõud. “Nõud olid sisuliselt hävinud,” märkis Lindmäe, viidates, et 80 lisanõu leidmine oli proovikivi. Saadi hakkama ja graafikust oldi keskmiselt 10 minutit ees.
Juss Lindmäe sõnul annab viienda kategooria ehk meisterkoka paber palju nii Eestis kui ka välismaal. Samas ei teinud nemad eksamit paberi pärast, vaid ikkagi kogemuse saamiseks. “Kogu eksamiks valmistumine ja selle ära-tegemine oli meie jaoks tohutu suur kogemus,” kinnitas Lindmäe. Just seetõttu, et toi-metada ei tulnud vaid harjumuspäraselt köögis, vaid juhtida kogu protsessi.
Lindmäe lisas, et puhkama ei kavatse nad jääda ning neil Timoga on juba ka edasisi plaane.
ÕHTUSÖÖGI MENÜÜ
Amuse-bouche
Tapenaade
(oliiv, kapparid, küüslauk, kilu, sidrun, sai)
Üleöömarineeritud kurk
(laim, küüslauk, mädarõigas)
Joogisoovitus: Crafters GT kokteil, maitsevesi
Eelroog
Räim & Ahven
(laim, sibul, sidrun, tillimajonees, suitsutatud Saaremaa Smetana heeringamarjaga, porru tuha puru)
Joogisoovitus: Riesling, “Two Vines”, 2014, Columbia Crest Winery, Washington State, AÜ; Maitsevesi
Eelroog
Piimasupp
(kruubid Saare Old juustuga, kartul, suitsutursk, karulauk, tatra-popcorn)
Joogisoovitus: Riesling, „Two Vines“, 2014, Columbia Crest Winery, Washington State, AÜ; Maitsevesi
Eelroog
Külm tomatisupp
(sibul, basiilik, koriander, porgand, kuivatatud Saaremaa Kadaka juust)
Eelroog
Hirve-tartar
(oliiviõli, shalott-sibul, jaanalinnu munakollase geel, koorimata kanepiseemned)
Joogisoovitus: Rosado, 2014, Marques de Caceres, Rioja, Hispaania; maitsevesi
Pearoog
Punapeedisteik köögiviljakastmega
(nuikapsas, kaalikas, sibul, köögiviljakaste, pastinaagikrõps, porrulauk)
Joogisoovitus: Pinot Noir, “Organico”, 2014, Vińa Cono Sur, Colchagua Valley, Tšiili; maitsevesi
Vahekäik
Kurgi-laimi shot
(Limonchello)
Pearoog
Siiafilee võikastme ja sinise tuhliga
(pirnichips, porgand)
Joogisoovitus: Chardonnay, “Nottage Hill”, 2013, Hardys, South East Austraalia; maitsevesi
Vahekäik:
Kukerpuu-granita
(kodune õunamahl; sidrun, Cointreau)
Pearoog
Veisepõsk valge trühvli-punaveinikastmega
(rohelise herne püree mündiga, põletatud ja marineeritud pärlsibul, praetud lehter-kukeseened)
Joogisoovitus: Pinot Noir, “Organico”, 2014, Vińa Cono Sur, Colchagua Valley, Tšiili; maitsevesi
Dessert
Mädiõun, rabarber, pihlakas
(spelta crumble, mädarõika-vahukoorerahe, jaanalinnumuna besee)
Joogisoovitus: Satinela, Semi-Dulce, 2014, Marques de Caceres, Rioja, Hispaania; maitsevesi
Dessert
Juustulaast
(Nunnuade fetajuust, Saare Old juust, Nopri pruun kitsejuust, tikrikompott, peenleiva-chips, vaarika-tšilligeel)
Joogisoovitus: Satinela, Semi-Dulce, 2014, Marques de Caceres, Rioja, Hispaania; maitsevesi
Petit Four
Mustsõstra-piparmündišokolaad
Joogisoovitus: kohv, tee, maitsevesi, Vana Tallinn, NV, Eesti


description: Ehkki Saaremaa lihatööstuse erinevaid tööpakkumisi vilksab tööpakkumiste seast aeg-ajalt ikka läbi, on nüüd, peagi algava sügise hakul tööd pakkuda nii puhastusteenindajatele kui ka laohoidjale. Lihatööstusest on saanud üks Saare maakonna […]

title: Lihatööstus pakub tööd mitmel väärt ametipostil

maintext:
Ehkki Saaremaa lihatööstuse erinevaid tööpakkumisi vilksab tööpakkumiste seast aeg-ajalt ikka läbi, on nüüd, peagi algava sügise hakul tööd pakkuda nii puhastusteenindajatele kui ka laohoidjale.
Lihatööstusest on saanud üks Saare maakonna juhtivaid ettevõtteid. Samuti on lihatööstus Saaremaa üks suuremaid tööandjaid. Ühes kuus turustatakse ligi 500 tonni toodangut. Toodetakse roavalmistusvorste, keeduvorste nii säilekestas kui ka suitsutatuna, poolsuitsu- ja täissuitsuvorste, vere- ja tangutooteid, pasteete, sülte. Samuti on valikus Saaremaa värske sea- ja veiseliha.
Augustis läbis lihatööstuse struktuur väikese muudatuse, mille järel korraldab ja koordineerib puhastusteenindajate tööd vastloodud puhastusteeninduse osakond.
Puhastusteeninduse osakonna juhatajana töötab Triin Tedrekull, kes on saanud töötajate juhtimise kogemuse Rimi Eesti kauplustes juhatajana töötades. Pärit on ta Kuressaarest, kuid viimastel aastatel enne lapse sündi töötas Tallinnas.
Just samasse, uude puhastusteeninduse osakonda ongi nüüd töökäsi juurde tarvis. Personalispetsialist Marion Voki sõnul pakub lihatööstus tööd puhastusteenindajate puhkuste asendajale. “Tema töötab aastaringselt ja annab teistele puhastusteenindajatele 1–2 nädala kaupa puhkust,” selgitas Vokk puhkuste asendaja tööpõhimõtet.
Kuna objektidel algab tööaeg erinevatel kellaaegadel, on puhkuste asendaja tööaeg varieeruv ja sõltub sellest, keda parasjagu asendada tuleb. Kõige varasem tööpäeva algus on kell 5 hommikul ja kõige hilisem kell 15 päeval, vahetus kestab seejuures kaheksa tundi, nagu tööaeg enamasti ikka.
Peatselt vajatakse aga täiendavalt puhastusteenindajaid ka kastipesu osakonda. Kastipesija tööülesanded on lihatööstuses kasutatava taara vastuvõtmine, pesemine ja ladustamine, taarapesumasina töö jälgimine ja katkise taara väljasorteerimine. Töötatakse kahes vahetuses, tööpäev algab kell 5 või kell 13.30.
Mõlemad pakutavad töökohad sobivad Marion Voki kinnitusel nii naistele kui ka meestele. Väljaõpe toimub kohapeal, kuid varasem kogemus tuleb kandideerimisel kasuks. Kindlasti peab aga valmis olema füüsiliseks tööks. “Sobiv kandidaat armastab puhtust ja soovib, et töö saaks korralikult tehtud,” nentis Vokk.
Täiendavalt otsib Saaremaa lihatööstus oma valmistoodangu lattu laohoidjat. Selles ametis tuleb laias laastus tegeleda valmistoodangu laos tellimuste alusel kaupade komplekteerimise ja arvete vormistamisega, seda kõige selle juurde kuuluvaga.
Tööle kandideerijalt oodatakse loomulikult töökust, head kohanemisvõimet ja stressitaluvust, oskust iseseisvalt töötada. Samuti peaks inimene olema hea suhtleja ning aus, kohusetundlik, täpne ja korrektne. Kindlasti tuleb osata eesti keelt. Laohoidja väljaõpe toimub kohapeal kuu aja jooksul.
Omalt poolt pakub lihatööstus võimalust töötada pidevalt arenevas ja stabiilses ettevõttes, ühisüritusi töötajatele ja nende pereliikmetele ning erinevaid motivatsioonipakette. Täpsemat infot tööpakkumiste kohta leiab töötukassa portaalist.

fasttext_language: et


description: õige maitsvamaks sadamatoiduks hinnati Eesti toidu kuu pidulikul avatseremoonial Koguva sadamas Kuressaare ametikooli kokaõpilaste kalapada lestaga. “Selle toidu maitse on täiuslik. Seal on rammu sees, samas on seda kerge süüa […]

title: Kokaõpilaste kalapada lestaga tõi ajaloolise võidu

maintext:
õige maitsvamaks sadamatoiduks hinnati Eesti toidu kuu pidulikul avatseremoonial Koguva sadamas Kuressaare ametikooli kokaõpilaste kalapada lestaga.
“Selle toidu maitse on täiuslik. Seal on rammu sees, samas on seda kerge süüa ja see on toreda järelmaitsega,” võttis žürii esimees, Muhu saare Linnuse küla elanik Ivo Linna hindajate arvamuse lühidalt kokku. Võiduroa valmistasid kokaõpilased Olde Hansa belglasest peakoka Emmanuel Wille juhendamisel.
Belgiaski tuntud kala
Noori juhendanud Emmanuel Wille ja ametikooli õpilased olid õnnelikud ajaloolise võidu, Eesti esimese sadamatoidu väljakuulutamise üle. “Lest on Belgiaski tuntud kala. Seda püüdis merest minu vanavanaisa. Siin tegime ühistööd. Kõik andsid oma panuse. Meil oli väga tubli tiim,” tunnustas kogenud kokk ja võistluskokkade treener ametikooli õpilasi.
Võistluse tulemusi välja hõigates ütles Ivo Linna, et sellisel sündmusel tunneb ta tõelist gurmaanlikku naudingut. Kommenteerides sadamatoite, mainis Linna, et kõik toidud maitsesid imehästi. “Õitsvad keskealised mehed, nagu me Koguva kalamehe Endel Noorega oleme, saime mõlemad uue kogemuse võrra rikkamaks. Esimest korda elus sõime ümarmudilat. Võib-olla jääb see viimaseks korraks,” lisas Linna.
Žürisse kuulusid Ivo Linna, Endel Noor, Saaremaa toidufestivali korraldaja Angela Nairis, riigikogu liige Urve Tiidus ja kaitseminister Hannes Hanso.
Kõik võistkonnad andsid oma parima, tuues gurmaanide ette ka midagi uut. Kalvar Kase Muhu restost Koost pakkus külmküpsetatud ahvenat. “Külmküpsetusel kasutatakse hapet. Võtsime laimimahla. Seal on hapet piisavalt. Kui panna kala sidruni- või laimimahla sisse, küpseb see seal päris kenasti läbi,” selgitas Kase.
Valjala sepp Sulev Peäske, Saare maavanem Kaido Kaasik koos kaasadega ja Muhu vallavolikogu esimees Ain Saaremäel askeldasid kuuma praepanni juures, tehes burgerit, millel nimeks “Räimepätid”. Nime teine pool on tuletatud Muhu roositud sussidest ehk pättidest.
Omapärane ümarmudil
Ott Raud ja Castello restoran-pizzeria firmaroaks oli seekord grillsütel röstitud ümarmudil. Saarlased ja muhulased on harjunud peamiselt silgu ja lestaga. Marineeritud köögiviljalaastude ja ürdijuurte kastmega serveeritud ümarmudil eristus teistest kaladest omapärase maitse poolest. “Oli huvitav, katsetama ju peab,” kommenteeris Ivo Linna.
Saare- ja muhumaisest toidust said meki suhu ka maaeluminister Urmas Kruuse ja Ameerika Ühendriikide suursaadik Eestis James D. Melville.
Koguva sadamas oli päevajuht Urmas Vaino ja muusikalist meeleolu lõi Paul Neitsov.
Huvilisi jagus ka Muhu muuseumi korraldatud Tooma talu toidutuurile, kus selgitusi jagasid Eda Maripuu ja Lilja Heapost. Pakuti hapurokka, mädiõuna ja lihaleiba.
Kokad teevad Saaremaal mitmepalgelist heategevust
Suurejoonelise kokandusfoorumi avalöök toob Saaremaale ajakirjanikke maailma tippväljaannetest ning paneb kohalikud kokad koos Michelini kokkadega kahele kokaõpilasele stipendiumi teenima. Samal eesmärgil toimub ka heategevuslik jalgpalliturniir Chef’s Cup.
17. septembril valmistab neli Saaremaa kokka koos Michelini tärni restorani kokkadega Kuressaare kuursaalis õhtusöögi “Saaremaa saladused”. Saarlastest osalevad sedakorda Alar Aksalu, Sander Väärt, Toomas Leedu, Risto Laanet ja Kaupo Raaper, tehes süüa koos Soome, Venemaa ja Taani kokkadega. Õhtusöögi tulu läheb Kuressaare ametikooli kahe kokaõpilase praktikakoha toetuseks Euroopas.
Sama asja toetuseks läheb ka traditsioonilise Chef’s Cup jalgpalliturniiri loterii tulu. Lossihoovi muruplatsil võtab mõõtu 100 kokka 15 restoranist üle Eesti.
Vähetähtis pole ka see, et Sauce 2016 korraldajad toovad üritust jälgima 16 rahvusvahelist ajakirjanikku sellistest väljaannetest nagu New York Times, Time Magazine, Die Welt jne. Ajakirjanikele tehakse Saaremaa toitu tutvustav tuur ning neile annab Valjalas lõunasöögi ka maavanem Kaido Kaasik.
Ürituse peakorraldaja Pauliina Pirkola ütles, et Saaremaal toimub üritus seetõttu, kuna siin on nende arvates toiduga kõige tugevamad sidemed. Saarelisus annab toidule ja selle koostisosadele palju juurde. Pirkola kiitis saarlaste koostöötahet ja ütles, et usutavasti kujuneb Sauce’i Saaremaa osa fantastiliseks.


description: Mullu kevadest saati suurtele meestele ja naistele rõivavalikut pakkunud Riidekunni kauplus paneb Kuressaares oktoobri lõpus uksed kinni. Ettevõtte juhatuse liikme Silva Loigo sõnul võtsid saarlased kaupluse hästi vastu ning ta […]

title: Riidekunn kolib saarlaste jaoks internetti

maintext:
Mullu kevadest saati suurtele meestele ja naistele rõivavalikut pakkunud Riidekunni kauplus paneb Kuressaares oktoobri lõpus uksed kinni.
Ettevõtte juhatuse liikme Silva Loigo sõnul võtsid saarlased kaupluse hästi vastu ning ta tänab kõiki Riidekunni kundesid.
“Saarlased ärgu heitku meelt, oste saab teha meie veebipoes www.riidekunn.ee,” kinnitas Loigo. “Tõsi, seal ei ole esialgu nii suur valik kui tavapoes, aga tahame olla ikka kliendi lähedal – meile saab helistada ja vajalikud kaubad tellida.”
Loigo selgitas, et näiteks kui inimesel juba on Riidekunnist soetatud Vikingi, Maxforti või mõne teise kaubamärgi rõivad, on ju ka suurusnumber juba teada. “Postitame tellitud kaubad lähimasse pakiautomaati ja nii lihtne see ongi!”
Riidekunnil on edaspidiseks ehk siis kevadeks-suveks ka mõned plaanid siiski Kuressaares jaekaubandusega jätkata.
“Põhiline märksõna siinjuures on paindlikkus – ei pea ilmtingimata olema aastaringselt töötav suurel pinnal kauplus, mille ülalpidamine on kulukas,” märkis Silva Loigo. “Loodetavasti kohtume kevadel!”
Pood on viimast päeva lahti 29. oktoobril ja enne seda lubatakse veel häid hindu. Riidekunni kauplused asuvad ka Tallinnas ja Rakveres.


description: Aastaid pealinnas ja Mulgimaal toimetanud saarlane Annely Aavik on ringiga kodusaarel tagasi – mullu oktoobris avas ettevõtlik naine Kuressaares lastekaupade poe Pisipere. “Kodus on ikka kõige parem,” rõõmustab Annely naasmise […]

title: Tegus Annely Aavik kantseldab kolme Pisiperet ühekorraga

maintext:
Aastaid pealinnas ja Mulgimaal toimetanud saarlane Annely Aavik on ringiga kodusaarel tagasi – mullu oktoobris avas ettevõtlik naine Kuressaares lastekaupade poe Pisipere. “Kodus on ikka kõige parem,” rõõmustab Annely naasmise üle.
Muide, Saaremaa kaubamajas tegutsev kauplus pole Annelyl (32) ainus – tema esimene, samuti Pisipere-nimeline pood tegi uksed lahti Viljandis juba ligi kolm aastat tagasi. Kahe kuu eest avati aga Pisipere internetikauplus.
Kuigi Annely pole esineda kunagi peljanud – kooliajal tegeles ta 11 aastat rühmvõimlemisega klubis Gymnastica treener Tiiu Haaviku käe all –, iseloomustab ta end pigem malbe ja tagasihoidliku inimesena.
“Mis puutub enda eest tulihingeliselt seismisesse, siis on mul nooremana küll pigem jänes põues olnud,” tunnistab Annely, lisades, et oskus enda eest välja astuda ja oma eesmärgile kindlaks jääda on arenenud tasapisi, just Pisipere kauplustega tegelemise käigus…
Loe edasi laupäevasest Saarte Häälest.


description: Tiirimetsa kiriku paljastamine põlispuudest Foto: ANU KASK Print PDF

title: Peidust nähtavaks


description: Ongi jälle aeg heita pilk koos teiega 2016. aastasse. Kui tunnete, et vajaksite rohkem informatsiooni, kui järgnev üldprognoos annab, siis leiate põhjalikuma prognoosi Astroloogilise Abimehe leheküljelt 158, kus analüüsisin Merkuuri, […]

title: Mida toob aasta 2016? Edda Pauksoni suur horoskoop

maintext:
Ongi jälle aeg heita pilk koos teiega 2016. aastasse. Kui tunnete, et vajaksite rohkem informatsiooni, kui järgnev üldprognoos annab, siis leiate põhjalikuma prognoosi Astroloogilise Abimehe leheküljelt 158, kus analüüsisin Merkuuri, Veenuse ja Marsi mõjusid perioodide kaupa igale tähemärgile.
Kui soovite aga ette võtta mis tahes töid ja tegemisi, külastada arsti, sõlmida lepinguid või palju muud, siis ajastage see päev, jälgides Abimehe kalendaarset osa, kus on antud soodsad ja ebasoodsad päevad paljudeks ettevõtmisteks kõigiks 366 päevaks.
Sealt leiate ka vanarahva tarkuste järgi paika pandud sobivad päevad aiatöödeks aastaringselt. Lisaks võite lugeda ka ahviaasta iseloomustust, ahviaasta algab 8. veebruaril kell 16.40.
Aasta tuleb seekord huvitavam ja rahulikum, kuid seda juhul, kui te liigselt kõigele ümbritsevale tähelepanu ei pööra. Eelkõige peaks tähelepanu pöörama oma elule ja püüdma see teha nii lihtsaks kui võimalik.
Edda Paukson
JÄÄR
Kuna Saturn liigub sel aastal Amburi märgis, siis tasakaalustab ta Jäära impulsiivsust ja tormakust. Võimalik, et mõni ei tunne muutunud Jäära äragi, sest tema tõsidus tundub üsna võõras.
Töös ja karjääris kujuneb aasta täpselt selliselt, nagu olete endale pähe võtnud. Tööalased suhted on head, suhted töökaaslastega sõbralikud. Nii mõnelgi Jääral tekib siiski igatsus huvitavama töökoha järele. Võib juhtuda, et praegune tasuv ja harjumuspärane töö on end ammendanud. Aasta alguses või lõpus võite tõesti saada uue pakkumise. Nüüd on vaja tõsiselt mõelda, kas tormata kohe uue poole või siiski säilitada senine kindel töökoht. Otsuse langetamisel tuleks olla ettevaatlik. Võimalik, et pakkumise võite saada naissoost isikult. Olenemata teie soost, võib ta teid lihtsalt ära kasutada. Mõtlemist on seega üsna palju, enne kui oma jah-sõna ütlete. Kuigi uus töökoht võib rahaliselt olla tasuvam, arvestage, et teie jaoks on olulisem stabiilne püsimajäämine.
Aasta soosib õppimist ja igasugust enesetäiendamist, seda nii noortel kui ka vanemaealistel. Õpingud võivad teid viia mõneks ajaks Eestist kaugemale. Noortele Jääradele, kes soovivad elukutset valida, on kõige parem aeg otsuste langetamiseks august ja september.
Rahaga saab Jäär sel aastal hästi hakkama. Kevadel võidakse neile pakkuda lisatööd ja see võib sisse tuua olulise rahasumma. On võimalik, et teile võidakse raha lausa kinkida või saate ootamatu päranduse. Ärge unustage õnne proovida ka loteriis. Kui teil on kavas mingeid kinnisvaratehinguid, siis tehke seda oktoobris või novembris. Ka igasugusteks muudeks investeeringuteks on see hea aeg. Kasutage selleks siiski oma ala asjatundjate abi, sest loomupärane impulsiivsus võib teid kallutada mitte just kõige parema tehingu suunas.
Suhted on Jääral head ja elu näib roosiline. Peresiseseid konflikte on tunduvalt vähem kui eelmistel aastatel. Mõned teist võivad luua uue suhte ja leida elukaaslase, eriti need, kes on üksikud. Veidike probleeme võib ette tulla oktoobris ja ehk on see isegi hea – see lisab elule vürtsi. Paarid, kelle kooselu on tõepoolest ammendunud, annavad teineteist vabaks ja lähevad kumbki oma teed. Kui on siiski võimalik kooselu vanadele varemetele üles ehitada, teete seda sõbralikus üksmeeles.
Läbisaamine lastega on suurepärane, pühendate neile oluliselt rohkem aega kui muidu. Eriti sobib selleks suvi, kus saate nende arengus ja ettevõtmistes osaline olla. Võimalik, et mõne Jäära pere suureneb sel aastal.
Kodune elu on Jäära jaoks aastaringselt kõige paremas korras, suhted pereliikmete ja vanematega on head, seda eriti suvekuudel. Kui Jäära jaoks tekibki mingi ahvatlus, näiteks ootamatu võimalus soetada uus kodu, siis suvisel ajal võite tõesti elukohta vahetada.
Sel aastal tunnete rohkem rõõmu lõbustustest, korraldate kogu perega mõne meeldiva reisi mõnda eksootilisse piirkonda. Kindlasti külastate sel aastal igasuguseid kultuuriüritusi ja nii mõnelgi Jääral võib ette tulla mõni süütu meeldiv flirt.
Sel aastal võite arvestada oma sõprade abiga, eriti kevadel. Vajadusel ei keela te ka oma abi, juhul kui sõbrad seda vajavad. Väike oht on selles, et võite olla üliagar oma abi pakkumisel. Võib selguda, et tegelikult teilt abi ei oodatudki ning hiljem süüdistatakse teid mõttetus sekkumises.
Tervis on hea, kui te just üleliia ei pinguta ja ohtlikke riske ette ei võta. Kui te siiani pole spordiga tegelenud, leiate just nüüd endale meelisala ning teist saab innukas tervisesportlane, eriti sügisel. Võib-olla leiate sel aastal mõne sellise hobi, millega teil varem pole kokkupuudet olnud. Üksikutel juhtudel võib hobist kasvada ka töö, mille eest teile tasutakse heldelt.
SÕNN
Sõnni mõjutab sel aastal õnneplaneet Jupiter. Kui te millegagi ei liialda, siis võib ta teile anda edukust ja rõõmu mitmes eluvaldkonnas. Võimalik, et Sõnnid otsustavad sel aastal oma imagot muuta. Neile meeldib populaarsus ja silmapaistmine.
Muidu nii asjalikud Sõnnid pööravad sel aastal suurt tähelepanu oma kodule. Nad ei säästa raha ega aega, et muuta kodu lausa luksuslikuks, sest Merkuur liigub Lõvi märgis ja see omakorda annab soovi muuta kodu säravaks. Sel aastal kutsute tihedamini külalisi ja naudite ilusaid lõunaid koos sõprade või vanematega. Suhted kodustega on ülihead. Kui oletegi olnud veidi riius, siis suvel lepite omavahel ära ja edasine elu kulgeb tõrgeteta.
Teie kooselu sujub igati rahuldavalt, olenevalt sellest, kui romantiline te oskate olla. Suvel võib siiski ette tulla kriisimomente, eelkõige seetõttu, et Sõnn kipub ise läbisaamist rikkuma kas oma terava keelega või käsutab ta partnerit nii palju, et see toob kaasa omavahelisi vaidlusi ning isegi suhete katkemise. Mõelge Jupiteri heatahtlikkusele ja leiate, et kõik vaidlused saab sõbralikult lõpetada ja leppimine on üliilus. Septembris võite luua mõne uue armusuhte, kui olete üksik.
Teie pere võib sel aastal suureneda, eelkõige kui olete naissoost Sõnn, tõenäoliselt suvekuudel. Lastega tegelete palju, juhendate neid, olete piisavalt karm, kuid armastav. Meelelahutusest hoolite sel aastal tavalisest rohkem ja tõenäoliselt osalete paljudel üritustel koos lastega. Teile meeldivad sel aastal lõbustused ja meelelahutus, reisimine ja väikene flirt mõne toreda inimesega ning sellest võib välja kujuneda isegi armusuhe. Vastassugu meeldib teile sel aastal väga.
Raha pärast pole Sõnnil sel aastal muretseda vaja, eriti jõudsalt kosub teie pangaarve kevadel. Kulutate raha tavalisest rohkem ka enda peale, mida te tavaliselt ei tee. Kuigi laenuandmisel olete ettevaatlik ja meelsasti seda üldse ei tee, pole sel aastal mõistlik ka ise laene võtta. Oht sattuda libedale teele! Rahaasjades pole erilisi tõuse ega mõõnasid ette näha, kuid siiski tasub õnne proovida lotomängus. Kinnisvaratehinguid võib aasta jooksul ette tulla, teil on hea vaist äri peale, on siis tegu aktsiate ostmise või maja müügiga ja ehk korteri üürile andmisega. Suuremates tehingutes peaks pisut ettevaatlikum olema aprillis ja mais.
Sõpradega suhtlete aktiivsemalt kui varasematel aegadel, teil on ühiseid ettevõtmisi, on need siis talgud või mõni tervistav väljasõit. Kui siiani pole teie elus häid sõpru olnud, siis kohtute mõne sellise inimesega, kes jääb teie ellu väga pikaks ajaks. Oskate vahet teha tuttavatel ja sõpradel. Mõni ammune sõber võib teie headust kuritarvitada ja teid lihtsalt oma huvides ära kasutada.
Sõnnidel sujub töö täpselt sellises rütmis nagu siiani ja kui tulebki mõni tööalane pakkumine, mõtlete väga tõsiselt enne, kui midagi uut vastu võtate. Siin ei olegi ehk mõistlik liialt ettevaatlik olla, vaid võiks vanast kergemini lahti lasta, sest ainult sel viisil on võimalik tööasjad huvitavamaks muuta.
Aasta lõpus võib siiski tulla tööalaseid pahandusi. Olete sel ajal ka ise väga keevaline, võite põhjustada mõne suurema konflikti, mistõttu on oht kaotada töö. Sel ajal tuleks hoida oma emotsioonid ja väljaütlemised kontrolli all. Kui otsite tööd, siis on veebruaris ja märtsis lootus leida see täiesti ootamatul moel – ajalehekuulutusest, internetist või mõne tuttava kaudu. Olge ise aktiivsem, siis jõuab pakkumine otsejoones teieni. Aasta jooksul võib olla küllalt palju töiseid lähetusi, need õnnestuvad igati. Kui teie ülemus on valiku ees, keda volitada läbirääkimistele, langeb valik teile. Olete terase taibuga, kuid mälu võib veidike alt vedada just eksamiperioodil ning siis peate topelt pingutama, et kõik vajalik sooritatud saaks. Selles osas on edukamad kuud veebruar ja märts.
Tervis on Sõnnidel sel aastal rahuldav, kuid sügisel peate olema ettevaatlik, et mitte külmetuda, sest häälepaelad ja kurk on sel perioodil väga tundlikud piirkonnad. Sügisel hoidke käed ja jalad soojas, sest ristluude piirkond võib tunda anda, eriti kui olete naine. Kui olete ise juhtumisi tervishoiutöötaja, olete edukas ja teete oma tööd suure naudinguga.
KAKSIKUD
Aasta võib kujuneda üsna keeruliseks. Arvestades Kaksikute natuuri, siis pole te ise endaga rahul, kuid te pole rahul ka teistega, kes teie lähikonda kuuluvad. Kõige parem aeg on juuni, mis on reeglina ka teie sünnikuu ning sellel ajal tunnete end suurepäraselt.
Kaksikud ei ole oma suhetega sugugi rahul, teile tundub, nagu oleks teie armastus külmunud, selles pole enam endist emotsiooni ega kirge. Olete enda suhtes kriitiline, sarnaselt olete meelestatud ka töökaaslaste suhtes, mis muudab olukorra veelgi pingelisemaks. Ei tasu kohe suhteid katkestada, kuigi paljud Kaksikud kiirustavad seda tegema. Võib juhtuda, et hoopis elukaaslasel on teile etteheiteid ning ta nõuab lahutust. Kui soovite kiiva kiskuva kooselu siiski päästa, on selleks sobiv aeg oktoobri lõpp ja novembri esimene pool. Ehk saab teie abielustki veel asja. Võimalik, et ka sõbrad annavad teile head nõu, kuidas oma kooselu päästa. Samas revideerite te ka oma sõprussidemeid ja võite mõne sõbraga suhted katkestada, eriti kui pole enam ühist läbikäimist. Mõni sõber võib olla teie käitumisest häiritud ja segaduses. Sugulastega, õdede ja vendadega, lähimate naabritega suhtlete te sel suvel eriti tihedasti.
Kodu on sel aastal teie jaoks kõige olulisem. Suurema osa ajast veedategi kodu sättides ja tulemust nautides. Lastega on teil haruldaselt hea suhe alates 9. septembrist kuni aasta lõpuni. Enne seda on suhted nagu tavaliselt, kõik on kenasti, kuid nüüd pühendate nendele palju rohkem aega.
Meelelahutustest hakkate hoolima alates septembrist ja seda kuni aasta lõpuni. Siis võite huvituda mitmetest erinevatest kultuuriüritustest ja muutute ülimalt seltskondlikuks. Erilist reisilusti teil pole ja võimalusedki selleks on piiratud, kuigi veebruaris või märtsis ootab teid kas tööalane lähetus või ka puhkusereis. Novembris või detsembris, eriti kui on käsil mõni koolitus, tunnete end rahutuna, sest kõik ei pruugi minna teie soovide kohaselt.
Raha osas ei ole aasta teile kõige edukam, võimalik, et raha lihtsalt ei ole. Kuna töö osas pole olukord eriti stabiilne, pole ka sissetulekute osas suuri ootusi. Kaksikud on harjunud raha kulutama, seega võivad ajuti tekkida rahalised lüngad. Juunis on seisud siiski paremad, juulis võiksite õnne proovida isegi loteriis. Igal juhul tuleb juulis raha tavalisest rohkem sisse. Õnneks te ei ole sel aastal suur kulutaja, pigem hoiate kokku.
Kaksikud, kes on seotud loomingulise tööga ja kellel hirmsat tempot peal pole, võivad aastaga rahule jääda. Kui olete kontori- või liinitööline, kiputakse teid tööga üle koormama. Tööpinged tekitavad stressi ja enesehaletsust ning võimalik, et vahetate töökohta või jääte suisa koduseks. Kui otsite uusi väljakutseid ja eelkõige tulusat teenistust, on märts selleks hea aeg. Häid pakkumisi võite saada ka oma tutvusringkonnast.
Tervis võib sel aastal veidi alt vedada, eriti tundlik on ristluude piirkond. Hea aeg on ette võtta arstlik läbivaatus kas siis oktoobris või novembris. Tundlikeks võivad osutuda bronhid ja kopsud, need organid võivad nõuda korralikku ravi. Sel aastal peate vältima külmetumist.
VÄHK
Vähi aasta kujuneb just selliseks, nagu ta ise selle elab. On oodata nii halvemaid kui ka paremaid perioode.
Vähkide suhted on küllalt pingelised nii isiklikus plaanis kui ka tööalaselt, kipute olema väga nõudlik. Olete üliarmukade või on seda teie partner, mis kokkuvõttes võib endaga kaasa tuua suuremaid tülisid ning isegi partnerluse katkemisi, eriti septembrist novembrini, sest siis on Vähk väga äge. Head ajad armastuses on jaanuar ja detsembri lõpp, see on hea aeg ka suhete klaarimiseks. Võimalik, et just siis on lisaks leppimistele ka uute suhete loomisi, võite väga vabalt leida oma elu armastuse.
Lastega on kõik kenasti, oskate neid suurepäraselt suunata õige tegevuse juurde. Teil on väga hea intuitsioon, kui mõnel lapsel on midagi hinge peal või tervise pärast mure. Vähk on lastega veidi kärsitum juunis ja juulis, siis võite teinekord nendega pahandada ja tihtipeale ei kontrolli ennast.
Kui Vähk tahab reisida, siis sobivad vaid need reisid, mida teile pakutakse. Olge ettevaatlik, kiirustamise asemel uurige tausta. Väga suur oht on isegi tasuta reisi vastu võttes selles hiljem sügavalt pettuda. Sel aastal reisib Vähk tavalisest oluliselt vähem. Meelelahutusest hoolite alles sügisel. Juunis ja juulis ei vali te tihtipeale kohta, kuhu minna, ja võite kergesti sattuda seltskonda, kus tekib omavahelisi ütlemisi. Teistel aegadel on Vähk igasuguste lõbustuste osas küllaltki passiivne.
Raha osas muretsete üleliia. Üritate sel aastal olla küllaltki kokkuhoidlik, isegi siis, kui raha on piisavalt. Sagedane raha lugemine on Vähi natuurile omane. Koonerdamine võib aga kaasa tuua probleeme ja ütlemisi kodustega, kes teie käitumist heaks ei kiida. Suure raha sissetulekut ette näha pole, välja arvatud juulis, eriti kui tegelete loomingulise tööga või olete lisatööga hõivatud. Ka lisaraha paneksite meelsamini kõrvale, kuid võiksite siiski oma perele ja ka endale midagi vajalikku lubada.
Alates 9. septembrist pöörate suurt rõhku kodule, suhted pereliikmete ja vanematega on igati head. Ülejäänud aasta vältel on suhted tavalised, samas on selge ka see, et te soovite kodu sättida. Teil on hea maitse sisekujunduse muutmisel.
Aastaringselt sobib teile kollektsioneerimine, hobidega tegelemine ja igasugune loominguline töö. Pole mingeid takistusi, et teist ei võiks saada kas kirjanik või luuletaja. Seda saate teha kodus, kus teid keegi ei sega ning võite seda teha aastaringselt.
Päris suur probleem on teile töö. Kui töö iseloom on selline, kus saate ise oma aega planeerida või teil on oma firma, sujub asi enam-vähem. Olete toimuva suhtes rahulolematu, sageli mässumeelne, võite ukse enda järelt pauguga kinni lüüa, hiljem seda sügavalt kahetsedes. Täiesti võimalik, et kaotate seetõttu oma praeguse töökoha. Kevad ja suve algus on soodne aeg tööasjade ajamiseks, eriti kui töö on loomingulist laadi. See on aeg, kus võite varasemaid mässamisi siluda. Siiski võib muudatusi tulla nii töökorralduses kui ka palgas. Töökollektiivis olete kaaslaste suhtes põhjendamatult kriitiline ja samaga vastatakse teilegi. Välja arvatud oktoober ja november, kus on soodne aeg omavahelist läbisaamist parandada.
Väga tõenäoline, et sel aastal võib teil välja lüüa mõni krooniline haigus. Samas on oht, et kõik väikesed terviserikked võivad krooniliseks muutuda, kasvõi tühipaljas nohu. Tavalisest rohkem võib esineda seedeprobleeme, mis võivad olla tingitud närvisüsteemist ja meeleolu muutustest. Kui on vaja arstlikku kontrolli, siis on kõige parem aeg selleks oktoober ja november.
LÕVI
Ilmselt jääte selle aastaga päris rahule.
Õnneplaneet Jupiter on kuni 9. septembrini Neitsi märgis ning tõenäoliselt tuleb raha sisse isegi sealt, kust te seda oodatagi ei oska. Raha pärast ei pea te muret tundma. Üks hoiatus siiski: kuna Jupiter on liialduste planeet, on oht, et muutute heldeks, kipute piiritult raha välja jagama. Augustis ja septembris võiksite mängida loteriid, isegi kui teil pole kalduvust lotot mängida ja fortuuna pole teile iial naeratanud. Õnn võib naeratada just nüüd.
Mai lõpust kuni augustini võib Lõvi teha kodus muudatusi ja samas on ta rahulolematu. Ihkate muudatusi, kuid ei tea, mida muuta. Teil võib sel aastal arusaamatusi olla nii koduste kui ka vanematega, eriti septembris ja oktoobris. See periood soosib väikesi ümberkorraldusi, ka külaliste vastuvõtmist. Aga seltskond peab olema väga huvitav, selles osas on Lõvi valiv.
Lõvidele võib teha muret nende vanemate tervis, eriti detsembri teisel poolel. Alates 9. septembrist hakkab Jupiter liikuma nii, et Lõvidel tekib soov taastada suhted oma õdede-vendadega või lähimate sugulaste ja naabritega. Eriti sel juhul, kui varem on olnud lahkarvamisi. Sellisel juhul olete lepitusaktsiooni algataja just teie ise ning tõenäoliselt toimub see oktoobris.
Laste puhul ei kannata Lõvid mingeid eksimusi ega mõtlematut käitumist, olete nende suhtes küllaltki karm terve aasta jooksul. Võimalik, et liiga palju lapsi korraga teie ümber mõjub ärritavalt. Varuge veidi rohkem kannatust ja oskust andestada, sest vastasel juhul võib teie omavaheline hingeline kontakt kaotsi minna. Teil on väga hea intuitsioon, millal tuleb lapsega kiiremas korras arsti poole pöörduda, vahet pole, kas tegu on lapse või lapselapsega. Teised pereliikmed peaksid teie otsust selles osas aktsepteerima.
Lõvi tahab, et tema suhted oleksid vabad, on need siis tööalased või isiklikku laadi. Teile on vastukarva, kui teid milleski piiratakse. Kui omavaheline läbisaamine on hea ning teile jäetakse tegutsemisvabadus, on suhtes armastust ja kirge. Aasta algus, kevad ja ka aasta viimane kuu on romantilised ning tundeküllased. Armastusest ja hoolivusest puudust pole. Novembrist detsembri alguseni on Lõvi äge ning kasutab oma õiguste kehtestamiseks kogu sõnavara, aga seda võib teie suhtes teha ka partner. See on aeg, kus võib esineda perekondlikke tülisid ja ka tööalaseid konfliktsituatsioone.
Tegelikult sätib Lõvi oma tööasju paremini, kui ta seda varem teha on osanud. Talle ei sobi, kui teda käsutatakse ja kamandatakse. Kui tal on selline töö, kus ta ise saab oma aega ja tegemisi planeerida, sujub tema töö terve aasta jooksul ning tulemused on suurepärased. Veidi aktiivsem olete kevadel ning sel ajal võite saada loomingulise tööpakkumise, mis toidab teie hinge ning laseb inspiratsioonil lennata. Kõik, mis on ilus, pakub teile ka huvi. Pikemaid reise Lõvi ise ette ei võta, kuid päris palju võib ette tulla õpingu- ja ärireise.
Tervisega teil eriti probleeme pole. Septembri lõpust kuni novembri esimese nädalani võib siiski esineda põletikulisi protsesse, on ka oht end üle pingutada, mille tagajärjel võib selg endast märku anda. Kui on vaja läbi teha arstlik läbivaatus, siis võiks seda teha detsembris.
NEITSI
Kuna õnneplaneet Jupiter liigub Neitsi märgis 9. septembrini, muudab see teie aasta õnnelikuks. Neitsid ei tunne ennast enam äragi. Sellist seisu pole tervelt 12 viimast aastat teie jaoks olnud. Üle paljude aastate olete rõõmsameelsed, teil justkui polegi närve. Tahate igal pool käia ja kõigest osa saada, elate iseendale. Kõige imelisem aeg on teie jaoks suvi.
Rahaga on Neitsitel aastaringselt stabiilne seis, te ei pea koonerdama, kuid samas ei ole te ka pillaja. Raha pole teie jaoks mingi probleem, pigem pühendute iseendale. Alates 9. septembrist hakkavad rahaasjad sujuma. On see siis tingitud palgatõusust või uuest töökohast, aga te lausa suplete rahas. Hea aeg säästmiseks. Suuremaid rahalisi tehinguid võite teha septembris, oktoobris. Raha võite saada ka loteriiga või isegi partnerilt.
Tööd teha te eriti ei viitsigi, kuid õnneks laabub teil absoluutselt kõik ning suudate isegi oma tööasjad sättida selliselt, et ülepinge teid ei ohusta. Neitsile omase kohusetundega teete ära täpselt nii palju, kui teilt oodatakse. Läbisaamises töökaaslastega pole probleeme, välja arvatud aasta lõpus, kus suhted kipuvad pingestuma. Novembris ja detsembris on õhkkond närviline ning see paneb veidi muretsema. Pole välistatud, et mõnel puhul katkestate töösuhte omal soovil. Kui tekib mingi muu põhjus töökoha vahetamiseks, läheb seegi valutult. Kui Neitsi on eraettevõtja, on tööasjades kõik kontrolli all ning tema endaga ei juhtu midagi ettearvamatut. Jälgige, et kogu raamatupidamine ja muu dokumentatsioon oleks laitmatus korras ning kõik maksud saaksid aegsasti makstud.
Abielus ja igasugustes partnerlussuhetes tuleb ette arusaamatusi, kuna Neptuun liigub liitude majas. Seetõttu tekivad omavahelised nägelused ja mõistmatust võib kuhjuda just aasta lõppu. Märtsikuu on siiski suhete osas suurepärane. Vallalised Neitsid võivad sel ajal leida endale väga hea sõbra ja sellest sõprusest võib kujuneda tõsine suhe, mis jääb kestma elu lõpuni. Või kui teil on juba elukaaslane, siis kevadkuul saab teie armastus hoogu juurde.
Kodused suhted on veidi pingelised. Midagi erilist kodu heaks pole te valmis tegema ja leiate, et seda pole vajagi. Välja arvatud siis, kui kodus tekib avariiline olukord, mis nõuab kiiret sekkumist. Teile näib, et kodused tööd piiravad teie vabadust. Kui saate aga soodsa pakkumise uue kodu soetamiseks, teete kiire otsuse ja olete kolimiseks valmis.
Sõprade abi on aastaringselt kindlustatud, hea suhtlejana leiate uusi tuttavaid ja sõpru. Sugulastega, nende hulka kuuluvad ka õed-vennad, on läbisaamine veidi pingelisem.
Lastega suheldes olete terve aasta tavalisest karmim. Oktoobris ja novembris peaksite siiski olema pisut ettevaatlikum, et nendega mitte päris riidu minna, eriti kui teil on teismelised lapsed. Ka täiskasvanud laste puhul ei ole mõtet otseütlemiste pärast riidu minna ja läbisaamist rikkuda. Ei maksaks oma tahtmist liialt peale suruda, kui lapsed otsustavad elukutse valida ja õppima asuda. Suunake neid, kuid ärge kamandage.
Kultuuriüritustel osalemisel olete valiv, keskpärasega te ei lepi, sest oskate oma vaba aja ja rahaga midagi paremat ette võtta. Huvitute jätkuvalt reisimisest, teid võib kohata publiku hulgas mainekatel spordiüritustel jne.
Kui Neitsitel ongi tervisega mingeid probleeme või kroonilisi haigusi olnud, siis nüüd võivad need lausa imeväel paraneda. Kui on vajadus meditsiinilisteks uuringuteks, siis selleks on harukordselt hea aeg veebruari teine pool.
KAALUD
Teie aasta muutub väga ilusaks alates 9. septembrist, kui Jupiter liigub Kaalude märki.
Isikliku eluga on lood täpselt sellised, nagu seda soovite. Võite teha muudatusi, kooselus võib tulla ka üllatusi, uusi olukordi. Isegi uus armastus võib tekkida ning samas võivad vanad suhted muutuda oluliselt huvitavamaks. Armuellu tuleb täiesti uus kvaliteet, kuid ainult partneri peale loota ka ei maksa. Eriti hea aeg suhete särama löömiseks on aprill, kuna Veenus soodustab seda.
Koduste kohustuste täitmine ei laabu kõige paremini. Lastega tegelete võimalikult vähe ja aasta lõpus püüate seda heastada ning püüate nende heaks kiiresti ja korraga palju teha. Võimaluse korral võite terve perega mingi reisi ette võtta.
Kodus kipute aeg-ajalt käituma autoritaarselt, teiste arvamust te kuulda ei võta ega arvesta ka nende soovidega. Muutute teravaks, kui keegi söandab teile vastu hakata. Kodused suhted võivad seeläbi tõsiselt kannatada. Lahkhelide klaarimiseks on sobiv aeg 12. novembrist 20. detsembrini, siis on Veenus ja Merkuur sellises seisus, kus leppimised võivad tulemuseni viia. September ja oktoober on seevastu üsna kehv aeg lepituse otsimiseks, sest Marss tõstab pead ja tänu sellele olete tavalisest impulsiivsem.
Sõpradega on läbisaamine terve aasta võrratu, eriti juuni teisel poolel. Tõenäoliselt võtate ette mõne suurema ürituse korraldamise või lähete reisima. Sõbrad on Kaaludele sel aastal oma perest isegi tähtsamad. Kaaludel võib tekkida vajadus külastada mõnda sõpra kinnises asutuses, haiglas või vanglas. Pole välistatud, et peate kellegi eest hoolitsema. Õdede ja vendadega kipute 6. märtsist kuni 27. maini natuke vaidlema ja tüli kiskuma. Võib tekkida arusaamatusi. Suhted sugulastega on maha jahtunud, te ei tule üksteisele meeldegi.
Rahaga suudate oluliselt paremini ringi käia, kui olete seda osanud teistel aastatel. Äritehinguteks on väga hea aeg september ja oktoober. Samal ajal on reaalne võimalus lisaraha teenida, eriti kui olete loomeinimene, kunstnik või muusik. Mai lõpust kuni augusti alguseni võib esineda rahalisi kaotusi ja sel ajal on teil raskusi raha säästmisega. Nimetatud aeg pole sobiv investeerimiseks ega ka muudeks tehinguteks. Kipute rahaga käituma impulsiivselt, eriti kui on tegu suurte summadega. Kui kinnisvaratehing sel perioodil on vältimatu, kasutage selleks kindlasti nõustaja abi. Aprillist juunini makske ära kõik maksud, et üles ei jääks ühtki võlga.
Kui olete hõivatud loomingulise tööga, on aasta tervikuna üks suur õnnestumine, kuid eriti hästi läheb suvel. Rutiinse töö korral tunnete teatud tüdimust, samas ei soovi te mingeid olulisi muudatusi isegi juhul, kui neid teile kandikul pakutakse. Siiski võiksite suvekuudel mõned uuendused teha, sest muudatuste planeet Merkuur liigub teie töö majas.
Suhted töökaaslastega on head, ainus erand on detsembri lõpp. Neptuun ja Marss kipuvad looma selliseid meeleolusid, et te võite töökaaslastega konflikti minna ja erimeelsusi pole võimalik siluda. Leiate, et peate liiga palju tööd tegema ning see on peamine põhjus, miks olete rahulolematu. Kevadel võib pähe tulla mõte minna kursustele midagi uut õppima ja sellest võib aja jooksul saada teile ka uus amet.
Kaalud kipuvad haigusi endale ette kujutama. Tõbedele ülearu palju mõeldes võib tõepoolest üht-teist külge saadagi. Kõige õigem on siiski esimeste kahtluste korral arsti juurde minna ja lasta oma tervist kontrollida, et hing saaks rahu.
SKORPION
Skorpioni aasta tõotab tulla ettearvamatu.
Partnerlussuhted on äärmiselt kindlad, pole ei muudatusi ega omavahelisi tülisid. Olete ehk pisut liiga konservatiivne, kuid püsivas headuses. Kui varem ongi olnud perekondlikke arusaamatusi, siis nüüd loksub kõik paika.
Suhted kodustega on suurepärased terve aasta, eriti veebruaris ja märtsis. Täiesti võimalik, et sel ajal langetate oma pere ja kodu tuleviku jaoks olulisi otsuseid. Läbisaamine vanematega on hea. Pole välistatud, et planeerite remonti teha just vanemate kodus.
Enne jõule on oht, et Skorpion muutub äkiliseks, Marss mõjutab suhteid ja võib esineda armukadedust. Laps-Skorpionid on septembrist kuni novembrini taltsutamatud ja impulsiivsed, nii et vanemad peavad neil silma peal hoidma. Kooliealiste laste puhul on oht nad ära hellitada, kipute lubama neile rohkem, kui vaja. Sõpradega on kõik terve aasta vältel kenasti, eriti suve lõpus. Sõpru tuleb juurde ning mõni uus tuttav võib jääda teie sõbraks väga pikaks ajaks.
Kodus on Skorpion ülimalt tegutsemishimuline. Te võite ette võtta suuri tegusid: teha remonti, vahetada välja mööbli või ka juurdeehitisi teha, koguni elukohta vahetada. Isegi aasta viimasel päeval võite veel naela seina lüüa, kui teile tundub, et midagi on tegemata jäänud.
NB! Juulis ja augustis võib mõni Skorpion Marsi mõjul väga sarkastiliseks ja ägedaks muutuda. Võite riidu minna mõne kalli inimesega ja seda hiljem väga kahetseda.
Reisimisi võib Skorpionil aastaringselt ette tulla, kuid enamjaolt on need töised reisid. Koostööpartnerite leidmisel olete asendamatu. Hea aeg on selleks juuni-juuli. Lõbureise eriti ette näha pole. Noored Skorpionid oskavad sel aastal õpinguteks õiged valikud teha, kuna nad suudavad kõiki poolt- ja vastuargumente kaaluda.
Raha pärast muretseb Skorpion aastaringselt, kuigi muretsemiseks pole vähimatki põhjust. Säästlikkus pole iseenesest paha, sest raha te suurt ei kuluta ja vanusest olenemata mõtlete oma tuleviku kindlustamisele. Ka laps-Skorpionitel on oht rahakogumisega liiale minna, nii et, vanemad, jälgige oma võsukesi. Raha pinnalt võib augusti lõpus ja isegi septembris tekkida väiksemat sorti arusaamatusi.
Kui tahate teha suuremaid tehinguid, siis selleks on aasta igati hea, kuna Saturn on raha sektoris ja loob struktuure. Raha hakkab teenima raha. Kui te kõike targalt teete, ei jää õnnestumised tulemata. Peaksite aga veenduma, et kõik teie tegemised oleksid seadusega ranges kooskõlas, mingeid kõrvalteid ei tohi kasutada, olgu see ükskõik millises eluvaldkonnas.
Tööl sujub kõik kenasti, eriti juulis, te võite teha olulisi muudatusi ja seeläbi ka karjääriredelil tõusta. Firmajuhina saadab teid edu, hoolite oma töötajatest ning võib juhtuda, et üllatate kõiki oma käitumisega – tavaliselt üsna karm Skorpion oskab olla ka ülihooliv ja mõistev. Siiski võib aasta jooksul mõnel perioodil ette tulla ootamatuid situatsioone, võite osa personalist koguni välja vahetada, kui selleks on vajadus ja teie isiklik huvi mängus. Kui olete aga ise alluv, võidakse teid loksutada ühelt kohalt teisele ja see ei pruugi teile meeldida. Kui selline asi juhtub märtsis või aprillis, ei tasuks vastu hakata, sest see on teie jaoks haruldane aeg ning võite saada senisest paremat tööd. Septembris-oktoobris olete tööalaselt initsiatiivikas.
Tervis võib olla muutlik. Kevadel ei teeks paha ennast kontrollida lasta. On päevi, kus esineb vereringehäireid, vererõhu kõikumist. Ärge ennast üle pingutage. Tõsisemaid haigusi sel aastal siiski ette näha ei ole.
AMBUR
Teid ootab üsna tõsine aasta. Saturn, struktuuride looja, liigub teie märgis, teie meeleolu muutub oluliselt, miski ei laabu enam nii ladusalt, peate tõsiselt pingutama, et teele sattunud takistused ületada. Kui ka tekib soov mõni alustatud projekt katkestada, ei maksa selle otsusega kiirustada. See on aasta, kus teil tuleb tööd teha. Veidi lustakam ja pingevabam on elu oktoobris ja novembris. Aktiivsem ja organiseerimisvõimelisem olete augustis ja septembris.
Kõik konfliktid ja varasemad eksimused võiksite korda ajada sügisel. Ka tööl on see aeg muudatuste tegemiseks või töö otsimiseks väga sobiv, sest Merkuuri ja Veenuse soodne seis kindlustab edu läbirääkimistel. Õppuritele on eriti hea aeg eksamite sooritamiseks, eriala valimiseks juuli, august ja oktoobri algus. Aeg sobib hästi ka reisimiseks.
Teie kohusetunne kipub sel aastal nõrgavõitu olema ja energiatase madal, võtke teha vaid need tööd, mis on hädavajalikud. Augustis ja septembris tunnete end kindlamini, suhtlete vabamalt, mõte liigub kiirelt ning te suudate kõigega hakkama saada. Eriti hästi istub igasugune kirja- ja mõttetöö. Kõik need tegemised, mis on seotud laste ja noortega, sobivad teile ja on tulemuslikud. Ajastage olulisemad plaanid sellele perioodile.
Rahaline seis on aasta jooksul rahuldav. Pluuto korrastab teie loomupärast pillamise soovi. Pigem hakkate oma rahaasju senisest rohkem planeerima, soodne aeg selleks on 12. jaanuarist 24. veebruarini ning 2. detsembrist kuni aasta lõpuni. Sel ajal võib oodata ka lisasissetulekuid, sest Merkuuri seis võib kaasa tuua tasuva kõrvaltöö. Septembri lõpust kuni oktoobri alguseni olete aga ärritatud meeleolus, kuna võib tekkida ootamatu väljaminek, millega te pole arvestanud, või kulutab keegi lähedane teie meelest liiga palju. Selline käitumine võib põhjustada erimeelsusi ja tülisid nii kodus kui ka tööl. Investeeringuteks on hea aeg juuli.
Partnerlussuhted on passiivsevõitu, võimalik et kaasa teeb teile etteheiteid tundetuse pärast. On oht, et nii mõnigi suhe kas tööl või isiklikus elus võib katkeda. Kui tajute sellist ohtu, püüdke ohuolukord siiski lahendada 24. maist kuni juuni lõpuni. Võtke koos midagi erilist ette, minge reisima ja kuulake südamehäält, kuidas oma edasist elu korraldada.
Lastega suhtlete ja tegelete sel aastal üsna palju. Oskate hinnata nende individuaalsust ja annate neile piisavalt vabadust tegeleda oma asjadega. Samas ei talu te eksimusi ja on hetki, kus võite plahvatada. Koos lastega tegutsemiseks, nende tegevuse suunamiseks on hea aeg märtsi algusest kuni aprilli lõpuni. Sõpradega suhtlemist soodustab aasta igati, kuigi väga palju te oma aega nende peale ei kuluta, eriti kui läbikäimine pinget ei paku. Olete terve aasta enesesse tõmbunud ja mõtlik. Oluliselt rohkem hakkate sõpradega lävima alates septembrist.
Kodune elu on sel aastal väga ilus, hoolite teineteisest ja võtate koos ette ühiseid väljasõite ja üritusi. Eriti ilus on teie kooselu märtsis ja aprillis. Tekib soov oma kodu kaunimaks muuta, koduaeda kujundada. Merkuur ja Veenus annavad selleks piisavalt inspiratsiooni. Aasta viimased kümme päeva olete vaidlushimuline ja tormakas, kodused riiud on kerged tulema. Hoidke end vaos eriti jõulude ajal.
Tervisega on kõik korras, kui te end üle ei pinguta. Üks väike oht on siiski, sest mõni krooniline haigus võib endast märku anda. Teie nõrk koht on põlved ja ristluud, seega suuri raskusi te tõsta ei tohi.
KALJUKITS
Pluuto liigub jätkuvalt teie märgis ja see muudab teid enesekindlaks. Teate üsna täpselt, mida oma elus muuta või jätkata, samas on kompromissidele minek teile raske. See võib aasta jooksul põhjustada mitmeid konflikte. Kui teil on soov oma suhteid normaliseerida, siis selleks on hea aeg 8. jaanuarist 14. veebruarini ning novembris ja detsembris. Seevastu suuremad vaidlused võivad aset leida septembri teisest poolest kuni 15. oktoobrini, kuna sel ajavahemikul võimendab Pluuto seis teie egot.
Partnerlussuhted sujuvad kindlas rütmis, kohati isegi igavalt. On aegu, kus ihkate romantikat, kuid te ise ei kipu selle heaks midagi tegema. Tegelikult saate ise oma abielusse sära ja romantikat tuua 16. juunist 14. juulini, kus Veenus ja Merkuur annavad selleks päris suure tõuke.
Lastega on teie suhe selline nagu igas korralikus peres. Tegelete nendega just nii palju, kui vaja. Mais ja juunis pühendate nendele oluliselt rohkem aega. Oma sõpradega suhtlete aasta jooksul täpselt vastavalt tujule. Septembrist novembrini abistate üksteist ja võimalik, et veedate ühiseid õhtuid diskuteerides ja mõnusalt aega veetes. Ehk leiate siis ka mõne uue sõbra. 27. maist 14. septembrini mõjutab teie sõprussuhteid sõjakas Marss, osa suhteid ähvardab koguni katkemine. Tõmmake veidi tagasi, muidu võite hiljem kahetseda, leides, et olete mõne olulise inimese mõtlematu käitumisega oma elust välja tõrjunud.
Kodune elu kulgeb tõusude ja mõõnadega, suhtlemisel kodustega, vanematega võib üllatusi ette tulla. Ehk on plaanis teha mõni väiksem remont või tahate sisekujundust muuta. Märtsis-aprillis tekib mõte teha ümberkujundusi aias, teoks võib saada idee soetada endale uus kodu. Oma sugulastega, õdede-vendadega on sel aastal läbikäimine soojem ja tihedam, eriti märtsis ja aprillis. Abistate üksteist või korraldate suguseltsiga üritusi.
Töös ja karjääris kulgeb elu küllalt ettearvatult. Teete ära kõik, mida olete planeerinud ükskõik millises eluvaldkonnas. 9. septembrist jõuab teie töösektorisse Jupiter, mis annab edu, vabadust ja muudatusi, kui te neid vaid soovite. Juulis-augustis saate oma töökaaslastega hästi läbi ning võite ära klaarida ka mõningad lahkhelid. Ehk võtate siis hoopis puhkust. Ametireise võib aasta jooksul olla päris mitmeid ja need kulgevad väga edukalt. Ka õppimiseks ja enesetäienduseks on aasta soodne, seda kas Eestis või mõnes välisriigis. August ja september on hea aeg õppuritele eriala valikuks ja eesmärgi poole püüdlemiseks.
Rahaline seis on terve aasta stabiilne, eriti hea aeg on raha teenimiseks või kõrvaltöö otsimiseks 14. veebruar kuni 12. märts ja 19. november kuni 20. detsember. Olete impulsiivne oma raha välja andma, raha pinnal võib partneriga tekkida mitmeid konflikte. Hoidke isiklikul eelarvel silm peal! Kinnisvaratehinguteks ja investeerimiseks on head ajad juunis.
NB! Pidage meeles, et kõik teie tegevused peaksid sel aastal olema seadusega ranges kooskõlas. Võib tekkida vajadus külastada kedagi kinnises asutuses – kas hooldekodus, vanglas või haiglas.
Ärge ennast sel aastal tööga üle pingutage, muidu võib tervis veidi tunda anda. Võib esineda vereringehäireid, vererõhu kõikumist ja aeg-ajalt peavalusid.
VEEVALAJA
Erilisi sündmusi ei tasu sel aastal oodata, kuna olete ka ise varasemast märksa passiivsem. Veidi elevust võivad tuua veebruar ja märts, kus Veenus ja Merkuur toovad soovi suhelda. November ja detsember seevastu tekitavad vastasseise ja isegi tülisid, sest Marss teeb teid üliägedaks, armukadedaks ja käitumiselt ettearvamatuks.
Partneriga on suhted korras, te ei kipu midagi muutma ega uuendama, ehkki hing ihkab rohkem romantikat, kuid kõik sujub niigi. Võib juhtuda, et teie armsam on aktiivsem pool ja teeb teie suhte kirglikumaks muutmiseks midagi ilusat jaanuaris ja veebruaris või septembris-oktoobris. Armastuse planeet Veenus ja Merkuur ergastavad sel ajal teie suhteid. Uusi silmarõõme sel aastal silmapiiril näha pole, kui just üllatuste planeet Uraan midagi teile sülle ei kukuta, nagu Veevalajate elus tihti juhtub.
Kodune elu on küllalt tavapärane, erilisi muudatusi teil plaanis pole. Suhted pereliikmete ja vanematega on rahulikud. Aprillist poole juunini pakuvad Merkuuri ja Veenuse seisud rohkem soovi suhelda ning mõningaid ühiseid üritusi korraldada. Võimalik, et võtate koos perega ette mõne ringreisi. Kui on olnud omavahelisi lahkhelisid, siis sel ajal lahendate te need kindlasti ära. Kui üldse, siis just nüüd võite teha oma kodus või aias väiksemaid muudatusi. Sel ajal suhtlete ka oma lastega rohkem ja püüate avardada nende silmaringi. Juunikuus võite neile nõu anda õpingutes ja ka mõnes muus eluvaldkonnas, milles neil puuduvad kogemused.
Juunis suhtlete vilkamalt oma õdede-vendade, sugulaste ja lähinaabritega, sest Merkuur soosib külaskäike, aiapidusid, koos reisimist. Võib-olla usaldate üksteist rohkem kui muidu, abistate üksteist, kui vaja. Oma sõpradega lävite sel aastal vähe. Avastate endalegi ootamatult, et vanad sõbrad ei innusta teid enam, Saturn sõprade majas lisab kriitilisust. Võite mõne senise sõbra oma elust koguni välja lülitada ja tutvuse luua mõne vanema meessoost isikuga, kellest saab paljudeks aastateks teie hea sõber ja nõuandja. Tõenäoselt juhtub see oktoobris või novembris. See on aeg, kus te olete veidi aktiivsem ka praeguste sõpradega suhtlemisel.
Töös ja karjääris olete liiga loid, et midagi uut ja huvitavat ette võtta. Olete rahul olemasolevaga, te ei püstita kõrgeid eesmärke. Maist kuni augustini olete rahulolematu ning võite kergesti konflikti sattuda ja töösuhte ise lõpetada. Õige pea kahetsete oma tormakust, kuid tagasiteed enamasti pole.
Poolest septembrist kuni poole novembrini Veenus ja Merkuur siiski pakuvad teile mõningaid võimalusi uue ameti saamiseks, eriti kui olete loominguline töötaja. Töökaaslastega saate paremini läbi ja suhtlete tavalisest rohkem juunis ja juulis. Kui teil on varem olnud tülisid, siis sel ajal õnnestub leppimine kerge vaevaga.
Enesetäiendamiseks ja õpingute alustamiseks on hea aeg pärast 9. septembrit. Kui olete leidnud sobiva eriala, ei lase ka tulemused kaua oodata. Sellesse perioodi võivad jääda ka töö- või õppereisid või otsustate ennast täiendada Eestist kaugemal. Eriti soodne hetk mõne võõrkeele õppimiseks on augustis. Jupiter soosib alates septembrist kõike, mis teile edaspidi karjääriredelil kasuks võib tulla. Siia kuuluvad ka silmaringi laiendavad eksootilised reisid, kus on võimalik tutvuda uute sõpradega.
Rahaline seis on aastaringselt ebastabiilne, olete kas liiga helde või ei oska rahaga ümber käia. Võiksite hoiduda igasugustest laenamistest. Tuttav inimene võib teid rahaliselt ära kasutada või teete mõne ebasoodsa investeeringu. Märtsis-aprillis on rahaline seis veidi parem kas tänu lisatööst saadud tasule või toob lotopilet õnne. Sel ajal võite ka enda peale mõtlematult kulutada.
Tervisega teil eriti muret pole. Võib-olla peate hoolitsema mõne oma lähedase eest, kes vajab teie abi. Olete valmis külastama kedagi kinnises asutuses. Kui teil on mõni krooniline haigus, siis seda oleks hea ravida jaanuaris. Oktoobris võib mõni põletikuline protsess ägeneda, seepärast vältige külmetamist ja vigastusi.
KALAD
Teid ootab väga huvitav aasta. Saate iseendalegi üllatuslikult hakkama kõigega, mida te iganes ette võtate. Oskate olla asjalik, kohusetundlik ja materiaalne.
Aluseks on teie töö ja karjäär. Suudate kõigega hakkama saada, nii füüsilise kui ka vaimse tööga. Kohustused pole teile koormaks. Võimalik, et mõni tähtis isik pakub teile sootuks uut tööd. Võite ka ise alustada mõne äriga, mis jääb teie ellu väga pikaks ajaks.
Rahaline seis on aasta jooksul muutlik. Raha võib ootamatult sisse tulla ja sama ootamatult ka välja minna. Rahaliselt eriti hea aeg on märtsis ja aprillis, võite ka loteriis võita. Samas ega te raha pärast eriti muretse, sest saate oma eluga igati hakkama. Investeeringuteks on hea aasta, kuid sellisel juhul peate kindlasti kasutama usaldusväärset abimeest.
Pingeline aeg on 16. märtsist 17. maini, kus olete vaidlushimuline ja äge ning võite isegi ukse enda tagant pauguga kinni lüüa. Kuid õige pea leiate uue töökoha, sest Saturni seis ei jäta teid sel aastal tööta. Sellegi poolest võiksite sel ajal oma väljaütlemisi veidi kontrollida. Tööalaseid reise sel aastal väga palju ette näha pole. Suhted töökaaslastega on eriti head juuni teisel poolel. Sel ajal sujub kõik suurepäraselt, eriti kui tegelete loomingulise tööga. Võimalik on ka täiendusõpe, kui seda on töö huvides vaja. Kui olete õppur, on viljakas aeg valikute tegemiseks oktoobris ja novembris. See on parim aeg ka keeleõppeks. Jaanuarist kuni märtsini olete rahutu ja õppimine sel perioodil eriti hästi ei suju. Teile võib tunduda, et õpite vale eriala ning tormate impulsiivselt mujale, olemata täiesti kindel, kas see teile sobib.
Teie partnersuhted nii eraelus kui ka tööl on värvikad kuni 9. septembrini. Õnneplaneet Jupiter liigub teie partnerlussektoris. Kui olete üksik, võite sel aastal leida endale toreda seltsilise. Kui varem on esinenud probleeme, võite nüüd need sujuvalt lahendada ja oma eluga rahus edasi minna. 12 aastat tagasi oli teil sarnane ilus seis. Meenutage seda aega, te võite taas kergesti armuda või armub keegi teisse. Ka mõni sõprussuhe võib muutuda armusuhteks. Olete avatud ja ahvatlev vastassoo esindajatele. Võimalik, et teete enda juures mõned muudatused, et partnerile veelgi rohkem meeldida.
Lastega suhtlete rohkem juunis ja juulis ning kui on vaja võita nende usaldus, on just see aeg sobiv. Nad kuulavad teie nõuandeid, annate omalt poolt kõik, et aidata neid unistuste teostamisel.
Kevadel suhtlete rohkem ka oma sugulaste ja sõpradega, nii et pärast tööd olete olemas ka koduste ja sugulaste jaoks. Oskate oma aega hästi planeerida. Leiate uusi tuttavaid, kellest võivad ajapikku saada teie sõbrad.
Kodune elu on sujuv, suhted kodustega sõbralikud, abistate üksteist, ka vanemaid. Oskate kodu korras hoida ja koos perega organiseerida toredaid üritusi. Suuri ümberkorraldusi plaanis pole, kuid väikesi ilustusi asju ja pisiremonti kavandate siiski. Oma aia hoiate laitmatus korras. Mais ja juulis tekib teil soov oma kodu ilusamaks muuta ning kulutate selle nimel ohtralt aega ja raha.
Tervis püsib hea ja ilmselt oskate suvel leida aega kosutavaks puhkuseks, veeprotseduurideks. Nii mõnigi terviseviga taandub lausa imeväel. See on hea aeg ka tervisespordiks. Aasta lõpus võib teile muret teha mõne vanema sugulase tervis ja ta võib vajada teie abi.


description: Lääne-Saare vallavolikogu otsustas ühineda nende omavalitsustega, kes ei pea õigeks n-ö “kahe tooli reeglit”. See on riigikogus vastuvõetud seadusemuudatus, mille kohaselt oleks riigikogu liikmel 2017. aasta kohalike omavalitsuste valimiste järgselt […]

title: Lääne-Saare läheb riigikohtusse

maintext:
Lääne-Saare vallavolikogu otsustas ühineda nende omavalitsustega, kes ei pea õigeks n-ö “kahe tooli reeglit”. See on riigikogus vastuvõetud seadusemuudatus, mille kohaselt oleks riigikogu liikmel 2017. aasta kohalike omavalitsuste valimiste järgselt võimalik osaleda ka kohaliku omavalitsuse volikogu töös.
Riigikohtusse pöörduvad omavalitsused näevad selles seaduses põhiseaduse riivet ja erakondliku mõju suurenemist. Eriti jõuliselt seisavad sellele vastu valimisliidud.
Lääne-Saare vallavolikogus olid kohtusse pöördumise poolt nii opositsioon kui ka koalitsioon.


description: Kohus leidis, et Eesti lambakasvatajate seltsi eestvedajale Annika Välile kuuluv ettevõte pettis aastaid tagasi PRIA-lt toetusi välja. Mitut firmat hõlmavat skeemi harutavad juba kolmandat aastat lahti ka politseiuurijad. Põllumajanduse registrite […]

title: lambakasvataja pettis PRIA-lt toetusi välja

maintext:
Kohus leidis, et Eesti lambakasvatajate seltsi eestvedajale Annika Välile kuuluv ettevõte pettis aastaid tagasi PRIA-lt toetusi välja. Mitut firmat hõlmavat skeemi harutavad juba kolmandat aastat lahti ka politseiuurijad.
Põllumajanduse registrite ja informatsiooni ameti (PRIA) pressiesindaja Maris Sarv-Kaasik ütles Saarte Häälele, et PRIA esitas kuriteoteate Lääne politseiprefektuurile OÜ Liivalammas ja mitme teise ettevõtte kohta oktoobris 2013.
Lääne ringkonnaprokuratuuri pressiesindaja Annely Erm ütles, et politsei uurib jätkuvalt, kas ettevõtete tegevuses võis midagi kriminaalset olla.
Maris Sarv-Kaasik täpsustas, et kriminaaluurimine ei puuduta vaid Liivalammast ja kohtuotsuses kirjeldatud episoode, vaid mitut seotud ettevõtet, taotlust ja võimalikku skeemi. “Sisu on üsna mahukas,” lausus Kaasik.
Ehkki PRIA ei saa kirjeldada kahtlustuste sisu, avab tausta Tartu ringkonnakohtu sel nädalal tehtud otsus, mis jättis jõusse halduskohtu varasema otsuse PRIA ja Liivalamba vaidluses.
Liivalammas OÜ juriidilise esindaja Helen Batista sõnul on Liivalammas OÜ investeeringu teostanud ja selle eest täielikult tasunud, mida tõendavad
PRIAle esitatud dokumendid.
“Objekt (ettevõte rekonstrueeris aida katusekorruse käsitöö- ja nahaõmblustöökojaks – toim) on valmis ehitatud, s.t kõik tööd on teostatud, millise asjaolu oma otsuses on ringkonnakohus ka tuvastanud ja selgesõnaliselt ära märkinud. Näilikult midagi tasutud ei ole, vastupidi – kõik maksed on päriselt tehtud ja kontodelt näha,” selgitas Batista.
Seega on ringkonnakohtu otsus tema sõnul Liivalammas OÜ jaoks arusaamatu, seda enam, et kohast põhjendust koos viitega pädevale õigusnormile ei ole esitanud kogu menetluse käigus ei PRIA, halduskohus ega ka ringkonnakohus.
Helen Batista ütles Saarte Häälele, et tema klient ei nõustu ringkonnakohtu lahendiga ning kaebab otsuse edasi riigikohtusse. “Seetõttu ei pea me hetkel võimalikuks väga detailselt menetlusega seotud asjaolusid leheveergudel lahata,” sõnas ta.
Liivalambaga seotud kohtuvaidlus sai alguse sellest, et jaanuaris 2012 määras PRIA ettevõttele 99 999,94 eurot toetust. 2014. aasta mais nõudis PRIA aga 75 461,13 eurot tagasi ja jättis ühtlasi välja maksmata ülejäänud osa määratud toetusest. Liivalammas läks seepeale oktoobris 2014 kohtusse, kuid ei saanud õigust ei halduskohtus ega 13. septembril Tartu ringkonnakohtus.
PRIA põhjendas toetuste tagasinõuet sellega, et kolm Annika Väliga seotud äriühingut – Liivalammas OÜ, Kandla Farm OÜ ja Maatööde OÜ – tegid investeeringu ühte hoonesse, kuid hiljem selgus, et ühe ja sama rahasummaga on näidatud kõigi erinevate taotluste investeeringuobjektide täielikku tasumist. Ka teiste firmadega on PRIA-l käimas vaidlus, mis ei ole seni veel kohtulahendini jõudnud.
“Raha ringmaksetega jäetakse mulje esitatud arvete täielikust tasumisest taotlejate poolt, tegelikult on aga tegemist näilike tehingutega,” leidis PRIA. “Ülekannete puhul on tegemist samas suurusjärgus summadega ning ülekannete kogusumma võimaldab näidata investeeringute eest tasumist vajalikus määras.”
Nimelt nähtus Maatööde OÜ, Kandla Farm OÜ, OÜ Liivalammas ja töövõtja Farm Build OÜ vahelistest erinevatel päevadel tehtud mitmekümnetest tehingutest, et OÜ Liivalammas kannab Farm Build OÜ-le üle summasid, mis raha edasisel ülekandmisel jõudsid ringiga OÜ-le Liivalammas tagasi. Halduskohtu hinnangul on seetõttu põhjendatud PRIA järeldus, et tegemist on näilike tehingutega ja Liivalammas ei ole täitnud omafinantseeringu nõuet.
Liivalamba väited osaühingute omavahelistest laenulepingutest ei olnud halduskohtu arvates usutavad. Sellises mahus omavaheliste ülekannete tegemine olukorras, kus kolme osaühingu juhatuse liige kattub, annab põhjust kahelda ülekannete tõelises sisus. Kaebaja ei ole ka ise laenutehingute sisu täpsemalt selgitanud.
Lisaks viitas kaebaja PRIA esmakordsel küsimisel sellele, justkui laenulepingud oleksid kirjalikult olemas, kuid PRIA-le ei ole neid esitatud. PRIA-le esitati alles 29. septembril 2014 sõlmitud laenuleping, mis on vormistatud tagantjärele ega ole usaldusväärne.
Halduskohtu arvates ei saa nõustuda Liivalamba esitatud seisukohaga, et ta on läbi maapiirkonna ettevõtluse mitmekesistamise kaasa aidanud maapiirkonnas tegutsevate ettevõtjate elujõulisuse ja jätkusuutlikkuse suurendamisele.
“Kuigi kaebaja rekonstrueeritav hoone on valminud, siis on meetme eesmärgiks võimalikult paljude projektide ja ettevõtjate toetamine ning kunstlikult toetuse väljamaksmise eelduste täitmine selle eesmärgi saavutamisele kaasa ei aita,” leidis halduskohus.
“Tartu ringkonnakohus leidis, et halduskohus on asjas kogutud tõendeid õigesti hinnanud,” ütles kohtu pressiesindaja Krista Tamm.


description: Kihelkonna vallavalitsus plaanib uuendada ja laiendada valla hooldekodu ning selle tarbeks korraldati ehitushange, mille tähtaeg oli eile. Hankel osaleb neli pakkumist, otsus tehakse esmaspäeval. Kihelkonna vallavanem Raimu Aardam ütles Saarte […]

title: Hooldekodu tahab ehitada neli firmat

maintext:
Kihelkonna vallavalitsus plaanib uuendada ja laiendada valla hooldekodu ning selle tarbeks korraldati ehitushange, mille tähtaeg oli eile. Hankel osaleb neli pakkumist, otsus tehakse esmaspäeval.
Kihelkonna vallavanem Raimu Aardam ütles Saarte Häälele, et hanke lõpptähtajaks oli laekunud neli pakkumist, mis lähevad ülevaatamisele, ning otsus langetatakse esmaspäeva õhtuks.
Praeguses Kihelkonna hooldekodus on kohti 20 inimesele, kuid volikogult ja vallavalitsuselt heakskiidu saanud lahenduse järgi laiendatakse hooldekodu 35 voodikohani, millest 28 on kahestes tubades. Vallavanema sõnul on sellise lahendusega mõeldud eelkõige lamajatele, kes ei suuda iseseisvalt liikuda. Hoonesse on planeeritud ka ruumid perearsti vastuvõtu tarbeks ning küttelahendusena kavatsetakse kasutada maakütet.
Hooldekodu laiendamisega suureneb ka sealse töö maht, mis võimaldab kohalikele inimestele töökohti pakkuda. See on Aardami sõnul ka üks põhjus, miks hooldekodu laiendada tahetakse.


description: Laupäeval toimus Sõrve turismitalus juba traditsiooniks kujunenud igasügisene Sõrve militaarmuuseumi korraldatav sõjaajaloo konverents. Sel korral keskenduti 1941. aastale, sest tollastest traagilistest sündmustest on möödas juba kolmveerand sajandit ehk kolm inimpõlve. […]

title: Sõjaajaloo konverentsil räägiti 1941. aastast

maintext:
Laupäeval toimus Sõrve turismitalus juba traditsiooniks kujunenud igasügisene Sõrve militaarmuuseumi korraldatav sõjaajaloo konverents. Sel korral keskenduti 1941. aastale, sest tollastest traagilistest sündmustest on möödas juba kolmveerand sajandit ehk kolm inimpõlve.
Konverentsi avakõneleja oli kirjanikust sõjaajaloolane Juri Melkonov Riiast. Ta tutvustas oma kirjutisi ja näitas seejärel fotosid, millel jäädvustatud Sõrves asuva 315. rannakaitsepatarei ehk nn Stebeli patarei veest tühjaks pumpamine 1987. aastal.
Need 29 aastat tagasi tehtud fotod õnnestus Melkonovil saada Vorošilovgradist, mis on Luganski administratiivne keskus. Tegu on huvitava lisandiga meie saare lähiajaloo osas, sest saladusliku pumpamisoperatsiooni juurde pääsesid vaid üksikud saarlased.
Operatsioonis osalenud akvalangistid väitsid Melkonovile, et pumpamise eemärgiks oli võtta patarei kasutusele NSV Liidu Põhja piirivalvepiirkonna komandopunktina sõjaolukorras. Inseneriharidusega sõjaajaloolasele tundus selline eesmärk kaheldav. Igatahes finantseeris seda ettevõtmist Nõukogude piirivalve. Fotodelt on näha, et uurijate käsutuses oli isegi transpordihelikopter ja pumpamisel osalesid kõrge aukraadiga sõjaväelased.
Berliini pommitamine
Järgmiseks sai kuulda Kuressaares elava tehnikaajaloo huvilise Toomas Harjuse ettekannet Berliini pommitamisest 1941. aasta augustis, kui lennukid startisid Kogula lennuväljalt. Oma põhjalikus ettekandes tõestas Harjus veel kord, et kuigi sõjalises mõttes olid Saaremaalt startinud pommituslennud üsna tühise mõjuga, siis propaganda seisukohast andsid need Nõukogude poolele tugeva punktivõidu.
Liialdusi ajalookäsitluses tunnistas ka konverentsile Moskvast saabunud Juri Kopljakov. 1969. aasta oktoobris avati Kogulas dolomiidist mälestuskivi kangelaslikele punalenduritele.
Siinkohal palun inimeste abi mälestuskivi saatuse väljaselgitamiseks, sest praeguseks on sellest jäänud vaid vundament. Kui keegi teab lõhutud kivi tükkide asukohta, võtke ühendust Sõrve militaarmuuseumiga.
Kuressaare õnn
Kindlusarhitektuuri uurija Robert Treufeldt Tallinnast viis kuulajad hoopis Ahvenamaale. Nimelt suunas tsaaririik 1834. aastal pärast Kuressaare kindluse kindlustuste nimekirjast kustutamist siinsed rahalised vahendid Rootsi piiri vastas asuva Bomarsundi kindluse ehitamiseks. Kuressaarlased võivad õnnelikud olla, et nii juhtus, sest Krimmi sõja ajal 1854. aastal langes Bomarsundi kindlus, kus oli 8000 Vene sõjaväelast ja tsiviilisikut, nelja päevaga ja tänapäevaks on sellest säilinud vaid varemed. Pealegi algas Kuressaare kui kuurortlinna areng alles pärast linna kindlustuste nimekirjast kustutamist.
Tallinlane Juri Maltsev Vene muinsuskaitseseltsist tutvustas arenguid Saaremaal asuvate I maailmasõja aegsete sõjahaudade tuvastamisel ja tähistamisel. Viiekümnest oletatavast sõjahauast on seni tähistatud umbes kümmekond. Maltsev peab oma sõnul õigemaks üksikute langenute ümbermatmist kalmistutele, kuid selleks nende seltsil ressursse ei jätku.
Hiljem siirdusid konverentsil osalejad Säärele, kus I maailmasõja aegsel plahvatusohvrite ühishaual pidas mälestuspalve preester Roland Tõnisson Kuressaarest. Kindlasti on see kurb sündmus üks teema järgmise aasta konverentsil, sest siis möödub plahvatusest, mis nõudis 74 inimese elu, 100 aastat.


description: Eesti olümpiasurfar Ingrid Puusta proovib esimese naisena ületada Läänemerd, surfates Gotlandi saarelt Saaremaale. Puusta kasutab selleks oma olümpiavarustust. Pea 277 km ultraretkeks ootab ta sobilikku tuult Gotlandi saarel Rootsis. Oma […]

title: Ingrid Puusta surfab Gotlandilt Saaremaale

maintext:
Eesti olümpiasurfar Ingrid Puusta proovib esimese naisena ületada Läänemerd, surfates Gotlandi saarelt Saaremaale. Puusta kasutab selleks oma olümpiavarustust.
Pea 277 km ultraretkeks ootab ta sobilikku tuult Gotlandi saarel Rootsis. Oma soorituse teeb ta mitte üksnes ainulaadse rekordi nimel, vaid selleks, et koguda raha puuetega inimeste purjetamistreeninguteks, kirjutas Delfi.
Startides ajavahemikul 19.–26. septembrini purjetab Puusta ilma peatusteta üle Läänemere keskosa Gotlandilt Saaremaale ilma jalga vahepeal maale panemata. Purjelauduri sõnul on tegu suure pingutusega, kuid kuna olümpiajärgne väsimus on välja puhatud ja jõutreeningud läbitud, võtab ta ette retke, mis võib kujuneda katsumuseks.
Ingrid tahab oma teoga juhtida tähelepanu ja koguda toetust puuetega purjetamishuvilistele, kellele Eestis algõpetuse treeninguidki ei ole.


description: Lääne-Saare vallavolikogu opositsiooni liider Mart Maastik ütleb usutluses Saarte Häälele, et nende kandidaadi Maidu Variku valimine presidendi valijameheks tuli suure ja rõõmsa üllatusena, kuid volikogu esimehe Urmas Lehtsalu umbusaldamiseks seda võitu nimetada […]

title: Variku valimine pole veel Lehtsalu umbusaldamine

maintext:
Lääne-Saare vallavolikogu opositsiooni liider Mart Maastik ütleb usutluses Saarte Häälele, et nende kandidaadi Maidu Variku valimine presidendi valijameheks tuli suure ja rõõmsa üllatusena, kuid volikogu esimehe Urmas Lehtsalu umbusaldamiseks seda võitu nimetada ei saa. “Küll aga peaks see koalitsioonile mõtlemisainet pakkuma, kas teerullipoliitikat saab jätkata,” sõnab ta.
Kas eilse volikogu otsus esitada Lääne-Saare valla valijameheks mitte Urmas Lehtsalu, vaid opositsiooni esindav Maidu Varik, on üks sammudest teel, kus võim vallas hakkab muutuma?Ma küll ei tahaks seda kommenteerida, see otsus puudutas ikkagi vaid presidendi valimist. See oli endale ka suur üllatus, et meile need hääled ära tulid. Üheksa häälega arvestasime, kümnes tuli üllatusena. See oli tore üllatus. Võib-olla kellelegi ei meeldi Reformierakonna kandidaat ja sellepärast hääletas teisiti, teades, et meil on eelistus teine (Allar Jõks – toim).
On see võimalik, et keegi ajas midagi segamini sedelit täites, nagu väidetakse?
Ei, ma ei usu, et keegi midagi segi ajas.
Arvestades, et üks volinik oli eile puudu ja temagi on opositsioonist, siis matemaatiliselt tähendab see sisuliselt Urmas Lehtsalu umbusaldamist?
See ei olnud konkreetselt umbusaldamine, vaid usaldati rohkem teist kandidaati. Selge on see, et see on märk, et tänase valitsemispoliitikaga rahul ei olda ja kui kasvõi volikogu istungeid jälgida, siis vastuseid sealt ei saa, küsimusi esitada ei saa. Eelarvet ette valmistades kuskil seda arutada ei ole võimalik. Rõõmu see ei valmista.
Keegi kuskil teeb mingisugused ettepanekud ja kui volikogus ei saa ka enam küsimusi esitada, mis selle volikogu mõte siis on?
Kõik, mis altpoolt tuleb, või ülevaltpoolt, kust otsast vaadata, üle jääb vaid kätt tõsta või vait olla.
Mina küll rahul ei ole praeguse valla poliitikaga, kus sisuliselt ei saagi aru, kes otsuseid teeb. Igatahes volikogu ei tee. Teatud seltskond on vaid kummitempel.
Rahulolematuse väljendusena võibki ju üritada olukorda muuta?
Umbusaldada on väga lihtne, võib-olla oleks seda võimalik isegi teha. Aga siis on vaja uus meeskond ja väga tugev vallavanem leida.
Muuta tuleks palju. Tuleks üle vaadata tohutult paisunud valla juhtimiskulud, valla arengukava ja eelarvestrateegia. Kaotada nö sotsiaalseid töökohad. Muutust oleks kindlasti vaja, kuid kiiresti selliseid asju teha ei saa. Aga mõtlemisainet on küll. Eelkõige annab hääletustulemus lootust, et võimulolev seltskond hakkab mõtlema, et teistega peaks ka arvestama.


description: Põllumehed korraldasid eile Toompeal sümboolse protestiaktsiooni “Märkamine”, millega juhiti üldsuse tähelepanu põllumajandussektoris pikka aega väldanud kriisile ja selle tagajärgedele. Hommikul alustasid protestijad 10 000 piimapudeli mahaladumisega. Pudelid olid varustatud sildiga, millel […]

title: Põllumehed protestisid Toompeal

maintext:
Põllumehed korraldasid eile Toompeal sümboolse protestiaktsiooni “Märkamine”, millega juhiti üldsuse tähelepanu põllumajandussektoris pikka aega väldanud kriisile ja selle tagajärgedele.
Hommikul alustasid protestijad 10 000 piimapudeli mahaladumisega. Pudelid olid varustatud sildiga, millel oli peal rist, lehma nimi ja surma-aasta. Need viitasid asjaolule, et paari aastaga on Eestist kadunud 10 000 piimalehma. Aktsiooni lõpus jagati piimapudelid linnarahvale ja toidupangale.
Saaremaalt võtsid aktsioonist osa Tuule Grupi loomakasvatuse juht Egon Jürisson ja Saaremaa põllumeeste liidu juht Tõnu Post. Egon Jürisson ütles Saarte Häälele, et üritus oligi mõeldud pigem visuaalselt mõjuva, mitte osalejaterohke aktsioonina. Ta avaldas lootust, et eesmärk juhtida inimeste tähelepanu asjaolule, et ühel päeval ei pruugi Eestis enam saada kodumaist toitu, sai saavutatud.
“Tahtsime näidata seda, et tänasel päeval meil on põllumajandus, meil on sead, meil on lehmad. Aga mõne aasta pärast, kui riigi tasandil olulisi otsuseid ei tehta, toomegi eestlaste toidulauale toidu väljastpoolt sisse,” lisas Jürisson.
Tema sõnul köitis riigikogu ees toimuv ka turistide tähelepanu. Paljud neist väitsid, et ka nende riigis on sarnane probleem.
Riigikogule kinkisid põllumehed Trooja lehma, mis oli varustatud kauasäiliva Poola piima pakkidega. Kokku oli neid Trooja lehmas 101 ehk sama palju kui riigikogus liikmeid.


description: Reede õhtul kuulutati pidulikul auhinnagalal välja tänavused Eesti disainiauhindade laureaadid. Teiste seas toodi esile ka saarlastest disainerite töid. Facebookis toimunud disainiauhinnale Brunole kandideerinud tööde vahelisel mõõduvõtmisel selgus, et publiku suur […]

title: Mihkel Mölderi valgustid võitsid disainikonkursil publiku südamed

maintext:
Reede õhtul kuulutati pidulikul auhinnagalal välja tänavused Eesti disainiauhindade laureaadid. Teiste seas toodi esile ka saarlastest disainerite töid.
Facebookis toimunud disainiauhinnale Brunole kandideerinud tööde vahelisel mõõduvõtmisel selgus, et publiku suur lemmik on Oot-Oot stuudio disaineri, Saaremaalt pärit Mihkel Mölderi kavandatud viltlamp FLOT, mis pälvis kõige enam poolehoidvaid “laike”.
Mihkel õppis Tartu kõrgema kunstikooli mööbliosakonnas disaini, lõpetas 2015. aastal ja pärast lõpetamist asus tööle Oot-Oot stuudios. Seega tähistab ta parasjagu ka oma esimese aasta täitumist professionaalse disainerina.
Saarte Häälele rääkis ta selle nädala algul, et otsides projekti tarvis uuenduslikke materjale ja tehnoloogiaid, avastas ta tööstusliku vildi huvitava olemuse ja põnevad kasutusvõimalused.
“FLOTi valgustid peegeldavad tööstusliku tehnoloogia arengut ja praktilisust, kuid oma naturaalse olemuse ja materjalidega ka maalähedust ja soojust,” tähendas ta.
Kahekordse tunnustuse osaliseks sai Birgit Õiguse loodud metsakõlakoda Ruup, mille ehitusmeeskonnas olid ka saarlased Ardo Hiiuväin ja Sabine Suuster. Kõlakojad tõsteti esile elukeskkondliku toote disaini ja elumuutva disaini kategoorias.
Saare maakonnast osalesid disainiauhindade konkursil ka Teele Koel, Märt Kapsta ja Andres Meisterson.
Bruno on tunnustus väljapaistvate võimetega disaineritele ja nende koostööpartneritele ning on nime saanud disainikateedri rajaja prof Bruno Tombergi järgi. Disainiauhinda Bruno antakse iga kahe aasta järel välja kolmes kategoorias: parim elukeskkondliku, elustiili ja insenertehnilise toote disain.


description: Mees ähvardas vara hävitada Politsei alustas eelmisel nädalal kriminaalmenetlust mehe vastu, kes väidetavalt ähvardas kannatanut vara hävitamisega. Teise menetluse sai kaela kodanik, kes esitas politseiametnikele isikut tõendava dokumendina teisele inimesele […]

title: MIS JUHTUS?

maintext:
Mees ähvardas vara hävitada
Politsei alustas eelmisel nädalal kriminaalmenetlust mehe vastu, kes väidetavalt ähvardas kannatanut vara hävitamisega. Teise menetluse sai kaela kodanik, kes esitas politseiametnikele isikut tõendava dokumendina teisele inimesele välja antud juhiloa.
“Selline rumal tegu on käsitletav kuriteona, mille eest võib kohus süüdlasele määrata rahalise karistuse,” rõhutas Kuressaare politseijaoskonna juht Rainer Antsaar.
Joodikjuht ei võtnud kurvi välja
Nädala jooksul tabati kaks alkoholijoobes mootorsõidukijuhti. 24-aastane roolijoodik jäi vahele pühapäeva hommikul kell 6.26 Kuressaare linnas. Samal päeval kell 11.15 põhjustas alkoholijoobes 46-aastane mees aga liiklusõnnetuse, milles sai ise viga.
Liiklusõnnetus juhtus Kärla alevikust terviseraja kõrvalt suubuval teel, mis ristub Kuressaare – Kihelkonna maanteega. Kärla poolt tulnud juht ei suutnud T-kujulisel ristmikul pööret sooritada ja sõitis otse üle tee kraavi. Õnneks ei saanud selle juhtumi puhul kannatada teised liiklejad.
Eile hommikul kontrolliti reidil “Kõik puhuvad” 251 mootorsõiduki juhti, liiklusest eemaldati üks joobes isend.
Bemm lendas 150-ga
Politsei ohjeldas augusti viimasel nädalal ja septembri esimestel päevadel aktiivselt juhte, kes kippusid kiirust ületama. Väärteomenetluse sai 19 inimest. Suurim lubatud kiiruse ületamine oli 31. augustil kella 16 ajal päeval, kui Kuressaare – Kuivastu maanteel peatati sõiduauto BMW, mille kiirus oli 150 km/h. Sellise teo eest on karistuseks ette nähtud kuni 800 eurot trahvi, arest või sõiduki juhtimisõiguse äravõtmine kuni üheks aastaks.
Sebral ei pargita
Kooliaasta alguse puhul oli möödunud nädalal koolide ümbruses rohkem näha nii politseinikke kui ka vabatahtlikke, et juhtida õpilaste ja sõidukijuhtide tähelepanu turvalisele liiklemisele. Ka esmaspäeva hommikul jätkas politsei suurema tähelepanu pööramist koolide ümbruses toimuvale.
Politseijuht nentis aga, et nende tähelepanekute kohaselt ei järgi veel paljud autojuhid koolide ees kahjuks liiklusnõudeid, mis puudutavad autode peatamist. Autot ei tohi peatada ega parkida ülekäiguradadel ja seda ka siis mitte, kui keegi soovib ainult autost väljuda.
Kuressaare politseijaoskond tänab kõiki vabatahtlikke, kes aitasid 1. ja 2. septembril koos politseiga koolide juures liiklusohutust tagada.


description: Print PDF

title: GALERII ja VIDEO: Toimus järjekordne Saaremaa ohutuspäev


description: Sotsiaalkaitseminister Margus Tsahkna on teinud ettepaneku tõsta pensioniiga 70. eluaastani. Kas olete selle poolt või vastu? Liis Abel-Bõmberg Tallinnast (emal Saaremaal külas): Mina arvan, et see ei ole hea ettepanek. […]

title: MIDA ARVATE?

maintext:
Sotsiaalkaitseminister Margus Tsahkna on teinud ettepaneku tõsta pensioniiga 70. eluaastani. Kas olete selle poolt või vastu?
Liis Abel-Bõmberg Tallinnast (emal Saaremaal külas):
Mina arvan, et see ei ole hea ettepanek. Ligi 70-aastastel inimestel ei ole enam sellist võimekust kui noortel. See on liiga kõrge iga. Mina peaksin selle nimel pingutama veel mitukümmend aastat.
Tarmo Jõgi Kuressaarest:
Mind see isiklikult ei puuduta, kuna võin mõne aasta pärast pensionile jääda. Taksojuhi staaži on mul 17 aastat. Ei oska öelda, kas tahaksin 70-aastaselt veel taksorooli keerata. Suhtun sellesse ettepanekusse negatiivselt.
Hiie Põllu Kõljalast:
Olen just selles eas, et võiksin varsti pensionile jääda. Mind isiklikult uus seadus, kui see ikka vastu võetakse, ei puuduta. Arvan siiski, et see ei ole õige. Vene ajal said naised 55-aastaselt pensionile. Ka mina oleksin nõus olnud 55-selt pensionile jääma. Nüüd pean ära ootama, kui saan 62 aastat ja 9 kuud vanaks. Üldiselt ju arvatakse, et pensioniiga ei tohiks tõsta. Oma tutvusringkonnast ei ole ma igatahes ühtegi positiivset arvamus kuulnud. Inimesed peaksid ikkagi vanaduspõlve ka nautima.
Evelyn Baumann Talllinnast (sagedane Saaremaa külastaja):
Arvan, et muid lahendusi tuleks otsida. Üle kuuekümneaastased inimesed ei ole enam nii võimekad. Ma ei kujuta üldse ette, et peaksin veel 69-aastasena tööl käima.
Arvi Turja Kuressaarest:
Eestlastel on tervisega probleemid. Paljud ei jaksagi selles eas tööd teha. Milline on aga aasta 2040, kui seadust tahetakse rakendada? Usun, et maailmakorralduses midagi muutub. Sinnani on liiga palju aega. Me ei tea, mis meid ees ootab. Maailm muutub väga kiiresti.
Heigo Seli Kuressaarest:
Mina seda ettepanekut heaks ei kiida. Ma ei ole veel kuulnud, et keegi selle poolt oleks. Inimestel pole selles eas enam tervist ja töövõimekus kaob ära. Kes tahab nii vana inimest enam tööl hoida või tööle võtta? Kui üldse pensioniiga tõsta, siis 65 oleks päris õiglane.


description: Puusta sõnul tegi ta teel kaks peatust. Üks kestis kaks minutit ja teine minuti.  Tuuleolud olid üsna keerulised. Esmalt tuli vahetada laud vaiksemas tuules paremini liikuva vastu ning lõpuks sisuliselt […]

title: Vapper surfar pidi võitlema tuuletusega

maintext:
Puusta sõnul tegi ta teel kaks peatust. Üks kestis kaks minutit ja teine minuti. Tuuleolud olid üsna keerulised. Esmalt tuli vahetada laud vaiksemas tuules paremini liikuva vastu ning lõpuks sisuliselt juba kätejõul liikuda.
Puusta tunnistas, et lõpus olid tal loobumismõtted peas. “Tahan alla anda,” kirjeldas Puusta AK-le tundeid, mis teda valdasid. Siiski suutis ta paadis olnud saatemeeskonna ergutamise najal lõpuni jõuda.
Noblessneri jahtklubi purjetamiskooli treener Jaak Lukk ütles, et Puustal olid tõesti loobumismõtted peas ja jõud raugemas.
“Me võtsime tal miile maha. Ütlesime talle kogu aeg miil väiksema teekonna,” rääkis ergutajate kavalustest paadiga kaasa sõitnud Marek Peet.
Muide, Peet oli see mees, kes Ingrid Puusta hädast välja aitas. Teadupoolest ebaõnnestus Puusta esimene katse Saaremaalt Gotlandile surfata seetõttu, et saatepaat läks katki. Ettevõtja Marek Peet sai teada, et Puustal pole saatekaatrit ja tõi talle paadi Ida-Virumaalt Saaremaale.
ERR-i korrespondent Margus Muld, kes ajaloolist sündmust kaamerasse püüdmas käis, ütles, et Ingrid Puustale pakkusid abi ka kohalikud. Kuna oli teada, et vapper sõitja on väsinud, saatis Iide külavanem Luule Aadussoo kaldale sooja teed, mett ja sooje rätikuid. Puustale olid vastu tulnud ka Sõrve lohesurfarid, kes kaldal lõkke süütasid.
Jaak Lukk ütles, et puuetega inimeste purjetamise toetuseks “Läänemere pooleks surfanud” Puusta tegu oli suur asi ja niipea keegi seda vaevalt järele teeb.


description: “Uskumatu, aga käes,” rõõmustas Orissaare kultuurimaja juhataja Anu Viljaste eile äsja saabunud uue Estonia klaveri kõrval. Orissaare kultuurimajja jõudis eile kauaoodatud uus klaver – Estonia kabinetklaver 190. Maksma läks uhke […]

title: Orissaare klaver jõudis pärale

maintext:
“Uskumatu, aga käes,” rõõmustas Orissaare kultuurimaja juhataja Anu Viljaste eile äsja saabunud uue Estonia klaveri kõrval.
Orissaare kultuurimajja jõudis eile kauaoodatud uus klaver – Estonia kabinetklaver 190. Maksma läks uhke pill 22 320 eurot. Lõviosa vajaminevast summast ehk 15 465 eurot saadi LEADER-programmist. Lisaks toetasid ostu vallavalitsus, heategevuslikud muusikaüritused ja annetajad.
Anu Viljaste ütles, et koos Orissaare muusikakooli klaveriõpetaja Kairit Levitiga on uue klaveri soetamise peale mõeldud juba kümme aastat. Vahepeal olla kultuurimajal juba üks kasutatud klaver silmapiiril olnud, kuid see leidis õnneks teise ostja.
Orissaare kultuurimaja vana klaver pärineb 1956. aastast. Orissaarde jõudis see 1959. aastal, kui kultuurimaja avati. “Ta jäi vajadustele jalgu,” tõdes Viljaste. Eriti andis see tunda möödunud aasta sügisel, kui klaver konkursi “Võluhääl” ajal tõrkuma hakkas. “Midagi juhtus ja häält enam ei tulnud. Mul oli higi otsaees. Aga žürii esimees Risto Joost tõusis püsti ja tegi seal midagi ning õnneks läks korda,” meenutas Viljaste närvekõditavat juhtumit. Ta tõdes, et kui Orissaares tahetakse korraldada üle-eestilist üritust, mida “Võluhääl” on, ei jää muud üle, kui ajaga kaasas käia.
Vana Estonia klaver tõsteti uue saabudes saali eesruumi. Viljaste märkis, et tõenäoliselt häälestatakse seda ka edaspidi vähemalt kord aastas.
Erilist heameelt tundis kultuurimaja juhataja selle üle, et ainukese pakkumuse hankele tegi Estonia klaverivabrik. “Oleks veel pakkumisi tulnud, siis oleksime pidanud kõige odavama võtma. Sinna poleks midagi teha saanud,” märkis Viljaste.
Esimesena mängis uuel kümneaastase garantiiga klaveril Kairit Levit, kes lasi kõlada Felix Mendelssohni “Sõnadeta laulul”. “Mul oli selline suur au esimest korda elus,” märkis ta. Leviti sõnul oli esmamulje väga ilus. “Kena tundlik pill, ilusa kõlaga ja hea klahvikäiguga,” kiitis Levit.
Anu Viljaste ütles, et mängijaid hakkab uuel pillil kõvasti olema. Esimene kontsert toimub 1. oktoobril, mil tähistatakse rahvusvahelist muusikapäeva. Orissaaret külastab siis helilooja Pärt Uusberg.
Pidulikum sissepühitsemise kontsert, kuhu oodatakse ka kõiki toetajaid, tuleb aga tõenäoliselt “Võluhääle” raames, mis tänavu toimub 17.–19. novembril. “Ehk tuleb klaverivabriku direktor Venno Laul ka kohale, ta ju ka saarlane,” avaldas Viljaste lootust ja lisas, et ega saarlane teisele saarlasele halba pilli juba ei tee.
Uut pilli kavatsetakse hoida hoole ja armastusega. Viljaste ütles, et ta on ringijuhtidele juba öelnud, et uue klaveri peal makki hoida ei tohi. “Hoiame seda nii kaua, kui vähegi saab. Uue klaveri jõudmine siia on meie jaoks ju sajandi sündmus,” lisas ta.


description: Esmaspäeval riigikogus toimuvatele presidendivalimistele esitatakse kandidaadiks Kersti Kaljulaid.   Üleeile riigikogu vanematekogult ettepaneku saanud 46-aastane Kaljulaid käis eile riigikogu fraktsioonidega kohtumas. Päeva lõpuks teatasid kõik fraktsioonid, et vaatamata mõningatele erimeelsustele […]

title: Presidendikandidaat on Kersti Kaljulaid

maintext:
Esmaspäeval riigikogus toimuvatele presidendivalimistele esitatakse kandidaadiks Kersti Kaljulaid.
Üleeile riigikogu vanematekogult ettepaneku saanud 46-aastane Kaljulaid käis eile riigikogu fraktsioonidega kohtumas. Päeva lõpuks teatasid kõik fraktsioonid, et vaatamata mõningatele erimeelsustele on nad nõus Kaljulaidu toetama.
Saarte Häälega vestelnud Saare maakonna valijamehed, kes eelmisel laupäeval Estoniasse tühikäigu tegid, kaldusid samuti arvama, et Kaljulaid võiks saada võimaluse.
Reformierakonna liige Kalle Laanet oli üks neist, kes eile hommikul Kaljulaiuga kohtus.
Laanet tunnistas, et ka temale on Kersti Kaljulaid tuttav vaid avalikelt esinemistelt. Eile riigikogus jättis tõenäoline presidendikandidaat Laanetile asjaliku mulje. “Ta andis kõigile küsimustele vastused, mida teada taheti. Vastused olid konkreetsed,” märkis Laanet. Kaljulaid andis ülevaate ka oma isiklikust elust ja senisest karjäärist.
Laaneti sõnul oli Reformierakonna esimene suurem eelistus Jüri Luik, läbi käis aga igasuguseid nimesid. Eile tehti otsus, et toetatakse siiski Kaljulaidu.
“Eesmärk on Eestile president valida,” ütles Laanet ja lisas, et selles suunas riigikogu liikmed ka ühiselt töötavad. Praegu toimuv on hea näide poliitika olemusest, kus eesmärgi nimel võetakse ennast kokku ja leitakse kompromiss.
Laanet märkis, et koridorides on mitmesuguseid arvamusi kuulda olnud, kuid ühise eesmärgi nimel tuleb ikkagi järeleandmisi teha.
Kunagi Mart Laari nõunikuna töötamise ajast mäletab Kaljulaidu ka Muhu valijamees Ain Saaremäel.
“Tark naine,” andis Saaremäel oma hinnangu ja lisas, et ega saa ju tegelikult öelda, kas ta on nüüd kellestki parem või halvem. “Andke talle võimalus ja siis näeb,” märkis IRL-i kuuluv Saaremäel. Tema loodab oma sõnul küll, et ei pea valijamehe teekonda teist korda ette võtma.
Kuressaare valijamees Jaanis Prii märkis, et Kaljulaid kannaks selle ameti välja. Sotsiaaldemokraat Prii lisas, et kindlasti on tegemist kompromissiga ning tulemus on selline nagu on.
Orissaare valijamees Marili Niits tunnistas, et esmalt oli hinges pettumus. “Pärast mitut kuud ei suudetud kuuest kandidaadist ühte valida ning nüüd leitakse kahe päevaga kandidaat, kellest paljud kuulnud ei ole,” rääkis Niits. “Nüüd siis ühtäkki ollakse valmis kompromissideks.”
Niits lisas, et ta on mõelnud, milline oleks tema arvamus Kaljulaiust, kui ta oleks kandidaadiks esitatud koos teistega. “Ma arvan siiski, et on sobivamaid kandidaate olemas,” nentis ta.
KES ON KERSTI KALJULAID?
Kersti Kaljulaid on sündinud 1969. aastal Tartus. 1992. aastal lõpetas ta Tartu ülikooli bioloogia erialal ja omandas 2001. aastal ärijuhtimise erialal samas ülikoolis kutsemagistri kraadi, vahendab Postimees.
Aastatel 1998–1999 töötas Kaljulaid Hansapank Markets’is investeerimispanganduse osakonnas projektijuhina. Tema peamine ülesanne oli osaleda ettevõtete ühinemis- ja ülevõtmistehingute ning erastamisprotsesside nõustamisel, vastutades ettevõtte ostueelse analüüsi eest.
1999. aastal asus Kaljulaid tööle Eesti peaministri majandusnõunikuna, kus tema ülesannete hulka kuulus peaministri büroo, Eesti Panga, rahandusministeeriumi ja suurima eelarvega ministeeriumide töö kooskõlastamine, samuti suhete koordineerimine Rahvusvahelise Valuutafondi ja teiste mitmepoolsete finantsasutustega. Ta osales koos rahandusministri ja sotsiaalministriga ka pensionireformi ettevalmistamisel ning nõustas peaministrit iga-aastastel ministritega peetavatel eelarveläbirääkimistel.
2002. aasta veebruaris nimetati Kaljulaid Eesti Energia AS-i Iru elektrijaama juhtimisarvestuse osakonna juhatajaks ja 2002. aasta septembris sama ettevõtte direktoriks.
Ta on esindanud valitsust ka Eesti Geenivaramu nõukogus ning olnud aastatel 2002–2004 Kuku raadio “Keskpäevatunni” üks saatejuhte. 2004. aasta maist töötab Kaljulaid Euroopa Kontrollikojas. Enne kontrollikoja liikmeks saamist kuulus Kaljulaid alates 2001. aastast toonasesse Isamaaliitu. Valimistel ei ole ta osalenud.
Tal on neli last ja Kersti Kaljulaid on ka vanaema.


description: Saaremaal töötavad arstid ja õed kavatsevad 20. septembril toimuva üle-eestilise hoiatusstreigiga ühineda. Eesti arstide liitu kuuluva Saaremaa arstide seltsi juhatuse liikme Juhan Nemvaltsi sõnul oli streigiuudis eile nii värske, et […]

title: Saaremaa arstid ja õed plaanivad streikida

maintext:
Saaremaal töötavad arstid ja õed kavatsevad 20. septembril toimuva üle-eestilise hoiatusstreigiga ühineda.
Eesti arstide liitu kuuluva Saaremaa arstide seltsi juhatuse liikme Juhan Nemvaltsi sõnul oli streigiuudis eile nii värske, et selts selles osalemist arutada polnud veel jõudnud. “Arvan, et alt ära me ei hüppa,” lausus Nemvalts. “Kaua see Ossinovski seal üksinda vehkleb.”
“Loodan küll, et lööme kaasa – õdede liit ju toetab hoiatusstreiki,” ütles Eesti õdede liidu piirkondliku ühenduse juht Margit Raudsepp, kes töötab nii Kuressaare haiglas kui ka Kuressaare perearstikeskuses. “Kuna uudis on alles värske, pole me oma tegevust siiski veel koordineerida jõudnud.”
Streik on kavas ülejärgmisel teisipäeval tunni aja jooksul, kell 9–10 hommikul. “Selleks ajaks peatatakse plaanilised vastuvõtud osakonnas, plaaniline töö, mida saab edasi lükata,” rääkis Raudsepp. “Erakorralisel juhul muidugi osutatakse abi.”
Saare maakonnas kuulub õdede liitu ligi 150 õde. “Õdede koguarv on aga palju suurem,” märkis Raudsepp. “Kui streik tuleb, on kõik haaratud.” Raudsepa sõnul on Eesti meditsiin väga nutuses seisus. “Sellest, et tervishoius on raha vähe ja ravijärjekorrad on pikad, on kogu aeg räägitud, aga olukorra parandamiseks pole midagi tehtud,” leidis ta. “Eriarstiabi Saaremaal on üldse raske teema.”
Streigis osalemist kaalub ka Eesti tervishoiutöötajate kutseliitu kuuluvad kümmekond saarlast, kellest enamik töötab taastusravi spetsialistidena. “Kui tõesti streigime, püüame neile inimestele, kes on meie juurde abi saama tulnud, leida asendusaja,” ütles Eesti tervishoiutöötajate kutseliidu Saaremaa esindaja kohusetäitja Anu Õun.
Eesti arstide liidu, Eesti tervishoiutöötajate kutseliidu ja Eesti õdede liidu juhatused otsustasid korraldada hoiatusstreigi, nõudes tervishoiu rahastamise suurendamist, et patsiendid saaksid õigel ajal vajalikku ravi.
“Arstiabi ei ole juba praegu alati õigeaegselt kättesaadav,” on kirjas Eesti arstide liidu koduleheküljel. “Sellele vaatamata planeerib valitsus riigieelarve strateegias neljaks järgmiseks aastaks tegelikust vajadusest selgelt väiksemaid tervishoiukulusid, mis tähendab ravijärjekordade hüppelist pikenemist.” EAL märgib, et kuigi rahastamissüsteemi jätkusuutmatus on olnud teada üle kümne aasta, ei ole tehtud ühtki poliitilist otsust selle muutmiseks.


description: Facebooki grupis “Märgatud politseid Saaremaal” anti teisipäeva öisest tagaajamisest ülevaade online otseülekandena. “Viisakas juht oli. Üle 90 üldjuhul siiski ei läinud ning igal ristmikul näitas korralikult suunda. Seisma ei osanud jääda, kuna […]

title: “Igal ristmikul näitas korralikult suunda!”

maintext:
Facebooki grupis “Märgatud politseid Saaremaal” anti teisipäeva öisest tagaajamisest ülevaade online otseülekandena. “Viisakas juht oli. Üle 90 üldjuhul siiski ei läinud ning igal ristmikul näitas korralikult suunda. Seisma ei osanud jääda, kuna enamus ajast oli politseil ainult sinine vilkur peal,” kirjutas näiteks Daniel. Saarte Hääl annab postitustest ülevaate.
Mari-liis Me ajame ka taga ja peale meie on 7 veel.
Lii Keda taga ajate siis?
Mari-liis Ei tea.
Herko
Rünno 1.6l audiga saab ka imesid teha.
Henry Liigub Luulupe poole.
Rünno Mendid sabas ikka?
Henry Veljepeal väägerdab.
Rünno Saab nüüd puhata mõnda aega raudukse taga.
Herko Pidi juba Leisi pool olema.
Kristina Varsti meri vastus, kus siin ikka nii väga põgeneda on.
Rünno Ta peaks kohe kodus olema.
Kristina Eskordi saatel ilusti koju v.
Rünno No auto jääb koju vähemalt. Ise saab kongis linna.
Kristina Vaene mees, nii pikk maa seljataga ja nyt sama pikk tee tagasi kuskil tagaistmel. Vähemalt ei pea autot kuskilt tasulisest parklast otsima, see ilusti kodu pargitud nyt.
Janar Pole see nii ilusti pargitud midagi old. Lörts metsa alla ripakile jäänud
Keidi Ikka aetakse taga v?
Janar Kus action toimub siis?
Kristina Janar varsti mendimajas toimub möll :D praegu vöid rahulikult söita :D
Janar Krt ma Haeskas juba tulin vaatama mis ja kus toimub aga party läbi siis juba wä?
Rünno Rannamaanteel vist
Janar Pljää. Siis ma olen hiljaks jäänud ja vale kandi peal. Saue Putlast otsa ümber keerama
Rünno No enne pangapanka rammige ta ise kraavi keegi kui mendid hakkama ei saa
Kristina Mentidel on ju relvad , lasku rehv vms läbi vöi pangu siil teele
Rünno Rehv on läbi ju :D
Henry Auto käes
Henry Peedergale jõudis
Henry Sõutis teel välja ära
Rünno Välja pani hullult v jäi terveks ikka?
Henry Ei ole ullu.
Kerti On teada ka, kes ära sõitis?
Kristina Jah tahaks ka info. mida tyyp ise asjast arvab jne .. :D
Rünno Vaevalt ta oma sitta kommenteerida tahab.
Kerti mine sa tonti tea no.
Kristina No saaremaa kuulsaim tegelane praegu. tema arvamus asjast on oluline.
Henry Ära viidud poiss.
Rünno Arvata on jh kaua see jama kestab.
Laura Siin pole vaja lehti lugedagi.. Kuidas kõik nii kursis asjadega on ? :D
Kristina Saaremaa on nii väike ju, köik söitsid kaasa :D nyt viiakse varsti köik need noored kongis minema.
Kristina Vastab nagu tujurikkujas: mina ei söitnud , kitt söitis ja siis kukub promillide yledoosis autost välja.
Rünno Ju saab teinepäev küsida talt et mida ta mõtles kui välja peaks saama.
Janar Ootame siis juhi kommentaari vöi vähemalt selfit
Kerti nii põnev
Henry Põldema ajab ära, nagu oleks suur saavutus. Kurat enne saab tagaajajal bens otsa kui mendid kätte saavad.
Henry Kuidagi lame olukorra lasid sellel lasta.
Rünno Miks ära ajab… Pildistamine lubatud ju.
Tarmo Krt, sama kimas täpselt sydaööl Kaarma kiriku juurest Eikla poole, kaks miilitsat sabas…
Janar Sündmuskohal käidud. Pildistamisest ei tulnud midagi välja. Aga Audi puhkab metsaserval muru peal ja tunked istuvad autos ja väristavad jalga
Janar 867 AVH numbri märgiks kui mälu mind ei peta
Argo Mõik 867AVH peaks honda prelude olema, see nr märk vist ikkagi midagi muud
Janar Siis eksin AVH tähtedes olen peaaegu kindel
Mari-liis See oli axo mitte avh
Vallo Kuskandis kätte saadi lõpuks?
Janar Peederga möisa ligidal kruusateel.
Reino Öösel 3 ajal jõudis see audi linna treila peal.
Kert uued rehvid ja saaks vist uuesti proovida ma arvan
Reino Nu ma arva ka aga mees kes soitaks üritab kaineks saada ma arvan. kui jah ma vist
Kert ega vist
Kert no aga olgem ausad pikk aeg oli see ikka politsei jaoks ..
Reino Oojaaa ex ma arvan et see oleks edasi kestnud aga audil sai bena otsa vist
Daniel 90km/h tagaajamine. Uus tase.
Mari-liis Vahepeal oli üle 120
Daniel Viisakas juht oli. Üle 90 üldjuhul siiski ei läinud ning igal ristmikul näitas korralikult suunda. Seisma ei osanud jääda, kuna enamus ajast oli politseil ainult sinine vilkur peal. Ilmselt ärevus. Ega igapäev saa kedagi taga ajada.
Reino Pole nii suur see kiirus ka olnud vähe peale on mingi 70 maantee peal
Kristina saarlases jääb mulje nagu oleks upal kätte saadud , kuigi tglt olevat ju seal kaugel kätte saadud :/ ? Mo meelest otsiti ikka tunde seda juhti , niiet teekond peaks veidi pikem olema kui 40 km ….
Reino Raudselt üle 40 km, sest Leisist linna on juba 35 km ja ta oli seal Metskula kandis seal kusagil metsa sees koha nimi ei tule täpselt meelde aga ega ta pole ju otse sinna sõitnud tiirutas kenasti ringi
Reino Voibolla tõesti ma väga täpselt ei tea aga ja kusagil sinna kandi jääb
Reino Aga ex ajakirjanikud kaitsevad mente muud miskid
Herko No algul tiirutas ringide vahelt siis linnas siis rommi ja tagasi rahulikult siis leisi poole sealt kaali poole jne
Reino Karja ja seal kandis sõitsin mentide järgi seal tiirutas ikka korralikult.
Mari-liis Pigem 45
Veikko 42 km on leisi
Kristina no vat :D mingi 80 km kokku ehk oleks möeldav juba.
Reino Ma arvan ka et enam vähem sinna kandi kui mitte rohkem
Reino Kui 23.20 hakkati jälitama ja kusagil 2 ajal saadi kätte kui ma nüüd ei eksi sest olin ise ka seal kandis aga ei tea mis kiirusega sõitma pidi et nii kaua seda lühikest otsa sõitis
Herko Ma ei saa aru kust see 160km/h võeti see et järgi sõtja maha jäi ja korra 160 kellale lasi ei tähenda et taga aetava kiirus see oli. Reaalne kiirus oli seal 80 – 110 ja läbitud maa mis eest ära pani võis olla 80-100km
Kristina kust nad selle 40 siis vötsid :D ajakirjanikud peaksid veidi ametit öppima ja katsuma öiget infi levitada Upal teda ka kätte ei saadud ju:D
Kristina vöehhhh ….. aga nohh korraks oli jällle pönev saaremaal :D
Reino Jep aga suht sitt ka et nii juhtub tänud e rahvast vähe liigus sell ajal
Reino Mina igatahes üle saja nende järgi sõites ei saanud
Mari-liis Kiirus oli jh alla saja aga päris palju oli ka üle saja
Mari-liis Algul oli 50-110
Herko Meil oli ka sierral korra 150 kellal aga see oli ka siis kui olime pika vahe
Henry Kaarma ristis oli juba rehvid puruks, mis kiirusest me räägine?
Rünno Meie Maa videot vaadates pole politsei punaste vilkuritegagi olnud :D ehk ss polnud ka peatumismärguannet:D
Mari-liis See oli olerexi juures
Henry Punane oli sees
Kristina seal on vale info, niiet pole mötet lugedagi yldse …. Kus on politsei tänu avaldus neile , kes kaasa aitasid otsimisele ja tagaajamisele?
Reino Seda sa ei saa ja nemad võtavad kogu au endale see ju eesti politsei
Janar Ime, et kaasliiklejad veel kiiruseületamise eest trahve pole saanud
Kristina Jah nyt tagantjärgi saavad nemad veel trahvid :D :D Aga Janar see on ammu teada, et kui söidad politsei auto taga, siis söida kiirelt tahad.